‘Llakisirinakamp llakisipjjañäni’ | Congregacionan yatjjatañataki\n“Taqe jumanakajj mä amtanikïpjjam, llakisirinakampis llakisipjjam” (1 PED. 3:8).\nCANCIÓN 90 Maynit maynikam chʼamañchtʼasipjjañäni\n1. Kuntï 1 Pedro 3:8 textojj siski ukarjamajja, ¿kunatsa jiwasat llakisipki ukanakampïñ wal muntanjja?\nJIWASAT llakisipki ukanakampïñ wal muntanjja. Jupanakajj kunanaksa amuytan, kunjamäsktansa uk amuyañatakiw chʼamachasipjje. Kuna yanaptʼsa muntan uk yatisajj jankʼakiw yanaptʼapjjarakistu. Awisajja, janïr yanaptʼap mayktan ukhaw yanaptʼapjjestu. Ukham sinttʼasirinakarojja, mä arunjja, ‘llakisirinakamp llakisirinakarojj’ wal munastanjja (1 Pedro 3:8 liytʼañataki). *\n2. ¿Kunatsa yaqhanakat sinttʼasiñajj chʼamakïspa?\n2 Taqe cristianonakaw yaqhanakat sinttʼasiñ muntanjja. Ukampis awisajja, ukham jaqëñajj chʼamakïspawa, ¿kunatsa? Taqeniw pantjasirïtanjja, jiwasatak taqe kuns muniri chuymanirakïtanwa, ukatwa chʼamakïspa (Rom. 3:23). Yaqhepajja, yaqhanakat jan sinttʼasiri familianwa jilsuwayapjje, jan ukajj jan walinakan uñjasipjjatap laykuw sinttʼasirïñajj jupanakatak chʼamäspa. Maysa toqetjja, jaqe masipat sinttʼasiñat sipansa jupanak pachpa munasir jaqenak taypinwa jaktanjja (2 Tim. 3:1, 2). Ukhamajj ¿kunas mayninakat sinttʼasiñatak yanaptʼistaspa?\n3. 1) ¿Kunas jukʼamp sinttʼasirïñatak yanaptʼistaspa? 2) ¿Kunsa aka yatichäwin yatjjatañäni?\n3 Jehová Diosampita Jesucristo Yoqapampit yateqasiñaw jukʼamp sinttʼasirïñatak yanaptʼistani. Jehová Diosajj wali munasir Diosawa (1 Juan 4:8). Jesusasti, Awkipjam munasirirakiwa (Juan 14:9). Jaqenakajj sinttʼasirïpjjaspawa, ukwa Jesusajj aka oraqenkkäna ukhajj uñachtʼayäna. Aka yatichäwinjja, kunjamsa Jehová Diosasa Jesusas jaqenakat llakisipjjatap uñachtʼayapjjäna ukwa nayraqat yatjjatañäni. Ukjjarusti, kunjamsa jupanakat yateqassna ukwa yatjjatarakiñäni.\nJEHOVÁ DIOSAJJ SINTTʼASIRIWA\n4. Zacarías 2:8 qellqatarjamajja, ¿kunatsa Diosajj servirinakapat llakisiwa sasin sissna?\n4 Jehová Diosajja, servirinakapajj kunjamäsipkisa uka toqet wal llakisi sasaw Bibliajj yatichi. Israelitanakajj jan walinakan uñjasipjjäna ukhajja, Diosajj wal jupanakat llakisïna. Ukatwa Bibliajj akham qhanañchi: ‘Wali llakitäpjjäna ukapachajja, Diosajj wal llakisirakïna’ sasa (Is. 63:7-9, NM). Mä qhawqha tiempotjja, ‘markajar jan walinak lurasajj nayarus lurapkitaspa ukhamawa’ sasaw Zacarías profeta toqejj sarakïna (Zacarías 2:8 liytʼañataki). Diosajj qhawqsa servirinakapat llakisi ukajj chuymar purtʼkiripuniwa.\nJehová Diosajj sinttʼasiñatwa israelitanakar esclavöñat qhespiyäna. (Párrafo 5).\n5. Tʼaqesir servirinakaparojja, ¿kunjamsa Diosajj yanaptʼi?\n5 Jehová Diosajja, servirinakapajj tʼaqesipki ukhajj janiw jupanakat aleqak sinttʼaskiti, jan ukasti, yanaptʼiwa. Israelitanakajj Egipton esclavöpjjäna ukhajj kunja llakitäpjjänsa uk Diosajj uñjaskänwa, ukatwa jupanakar qhespiyäna. Moisesar akham sänwa: ‘Nayajj sumwa uñjta, kunjamtejj markajajj tʼaqesiski ukjja. Arnaqasitanakapsa istʼaraktwa. Nayajj sum yatta tʼaqesitanakapjja. Ukatwa egipcionakan amparapat qhespiyañatak jutaskta’ sasa (Éx. 3:7, 8). Diosajj sinttʼasiñatwa israelitanakar qhespiyäna. Walja maranak qhepat Suma Oraqenkjjapjjäna ukhajja, enemigonakapaw jupanak contra saytʼapjjarakïna. ¿Kunsa Diosajj lurpachäna? Bibliajj akham siwa: “Diosasti jupanakatjja khuyaptʼayasïnwa tʼaqhesisa sarnaqapjjatanakap uñjasa, ukhamarak arnaqasipjjatanakap istʼasinjja” sasa. Jupanakat sinttʼasisajja, mayampiw Diosajj juezanakar khitasajj enemigonakapat qhespiyäna (Juec. 2:16, 18).\n6. Servirinakapajj pantjasipkchisa, ¿kunjamsa Diosajj jupanakat llakisitap uñachtʼayi?\n6 Diosan servirinakapajj awisajj pantjasipkchisa, kunjamas jikjjatasipjje uk Jupajj yatiwa. Jonás chachampejj kunas pasäna uk uñjañäni. Juparojja, juchañchir arunak yatiyañapatakiw Diosajj Nínive markar khitäna. Ukampis arrepentisipjjatapatjja, janiw Diosajj uka markankirinakar castigkänti. Ukatwa Jonasajj profecía arunakap jan phoqasitap laykojj wal colerasïna. Ukampis Diosajj pacienciampiw profetapar uñjäna, sinttʼasirïñapatakiw yanaptʼarakïna (Jon. 3:10-4:11). Qhepatjja, kuntï Diosajj yatichañ munkäna uk sumwa Jonasajj amuyäna, kunatï jupamp paskäna uksa jiwasan askisatakiw Diosajj Biblian qellqayäna (Rom. 15:4). *\n7. Jehová Diosajj servirinakapar yanaptʼkäna ukajja, ¿kunsa amuytʼayistu?\n7 Diosajj kunjamsa nayra servirinakapar yanaptʼäna uk yatiñajja, taqe servirinakapat llakisitapwa amuytʼayistu. Kunanakas llakisiyistu, tʼaqesiyistu uk Diosajj yatiwa, chuymassa uñtʼarakiwa (2 Crón. 6:30). Kunanaksa amuytan, kunas chuymasan utji, kunanaksa lurirjamätan jan lurirjamäkaraktan uk Jupajj sum yati. Janirakiw jan aguantirjamäktan ukanakamp yantʼatäñassa permitkaniti (1 Cor. 10:13). Uk yatiñajj wal chuymachtʼistu.\n8-10. ¿Kunatsa Jesusajj jaqenakat sinttʼaspachäna?\n8 Aka oraqenkkäna ukhajja, Jesusajj walpun jaqenakat sinttʼasïna. ¿Kunatsa jupajj ukham chuymanïpachäna? Maya, kunjamtï yateqawayktanjja, Jesusajj alajjpachankir Awkipjamänwa, ukatwa Jehová Diosat yateqasisajj jaqenakar wal munasïna. Awkipar lurañ yanaptʼkäna ukanakat walsa Jesusajj kusiskchïnjja, jaqenakaruw jukʼamp munasïna (Prov. 8:31, NM). Munasiñatwa jupanakat llakisirakïna.\n9 Paya, Jesusajj Jehová Diosjamarakiw jaqenakan chuymap uñtʼäna, mä arunjja, jaqenakajj kunjamäsipkisa, kunanaksa lurañ munapjje, kunatsa ukanak lurañ munapjje uk yatïnwa (Mat. 9:4; Juan 13:10, 11). Ukatwa wali llakit maynir uñjäna ukhajj sinttʼasiñat chuymachtʼirïna (Is. 61:1, 2; Luc. 4:17-21).\n10 Kimsa, jaqenakajj kuna llakinakantï uñjasipkäna uka llakinakanwa Jesusajj uñjasirakïna. Amuyatajja, Jesusajj mä pobre familianwa jilsüna. Niyakejjay José sat uywir awkipamp trabajchïnjja, chʼama tukuñ trabajonakwa yateqpachäna (Mat. 13:55; Mar. 6:3). Jesusajj yatiyañ janïr qalltkäna ukhaw Joseajj jiwjjpachäna, ukhamasti, mä familiaran jiwatapajj kunja llakkañasa uk Jesusajj yatpachänwa. Diosar jan servir familiaranakanïñajj kunjamasa uksa yatirakpachänwa (Juan 7:5). Ukhamanakan uñjasiñaw jaqenakajj kuna llakinakanïpjjesa, kunjamas jikjjatasipjje uk amuyañatak Jesusar yanaptʼpachäna.\nJaqenakajj utjki ukat jayar irpasaw Jesusajj mä oqara chachar sinttʼasiñat qolläna. (Párrafo 11 uñjjattʼäta).\n11. ¿Kunapachas Jesusan sinttʼasirïtapajj jukʼamp uñjasïna? (Nayrïr paginankir dibujo uñjjattʼäta).\n11 Jesusajj milagronak lurkäna ukhaw sinttʼasirïtapajj jukʼamp uñjasïna. Jaqenakat sinttʼasiñatwa uka milagronak lurirïna, janiw obligatak lurirïkänti (Mat. 20:29-34; Mar. 1:40-42). Mä kutejja, qollañatakejj yaqha cheqaruw Jesusajj mä oqara jaqer irpäna. Qhepatsti, mä viuda warmin sapa yoqaparuw jaktayarakïna. ¿Kunatsa Jesusajj uka milagronak lurpachäna? (Mar. 7:32-35; Luc. 7:12-15). Jesusajj uka jaqenakat wal sinteqtʼasïna, ukatwa yanaptʼäna.\n12. Juan 11:32-35 qellqatarjamajja, ¿kunjamsa Jesusajj Martampita Mariampit sinttʼasitap uñachtʼayäna?\n12 Lázaro chachajj jiwjjäna ukhajja, Jesusajj Martatsa Mariatsa wal sinttʼasïna. Jupanakar jachir uñjasajj “jachaqtʼasïnwa” (Juan 11:32-35 liytʼañataki). Jesusajj Lazaron jaktañap yatïnwa, ukhamajj janiw jupan jiwatapat jachkänti, jan ukasti, wali munat amiganakapajj kunja llakitäpjjänsa uk uñjasaw jachäna.\n13. Jesusan wali sinttʼasirïtap yatiñajja, ¿kunjamsa chʼamañchtʼistu?\n13 Jiwasajj janiw Jesusjam perfectöktanti, ukampis kunjamsa jupajj jaqenakat sinttʼasïna ukat wal yateqsna. Ukham chuymanïtapatwa jupar wal munasiraktanjja (1 Ped. 1:8). Jichhajj Diosan Reinopan Reyit uttʼayatäjjewa, niyaw tʼaqesiñanaksa chhaqtayjjarakini. Niyakejjay Jesusajj aka oraqen mä jaqjam jakchïnjja, janiw khiti jaqes jupjamajj Supayan apnaqäwipajj utjayawayki uka tʼaqesiñanak askichkaspati. Cheqas “pantjasitanakasat khuyaptʼayasiri” Reyinïñajj wali kusiskañawa (Heb. 2:17, 18; 4:15, 16).\nJEHOVÁ DIOSAMPITA JESUSAMPIT YATEQASIPJJAÑÄNI\n14. Efesios 5:1, 2 textorjamajja, ¿kun lurañsa muntanjja?\n14 Jehová Diosasa Jesusas kunja sinttʼasirïpjjesa uk yatjjattan ukhajja, jukʼampiw mayninakat sinttʼastanjja (Efesios 5:1, 2 liytʼañataki). Jaqen chuymapan kunas utji uk janis yatkstanjja, kunjamäsipkisa, kuna yanaptʼsa munapjje uk amuysnawa (2 Cor. 11:29). Akapachan janis yaqhanakat sinttʼasiñajj utjkchejja, apóstol Pablojj siskäna ukarjam sarnaqañatakiw chʼamachastanjja. Jupajj akham sänwa: “Jan jumanak pachpatak llakisipjjamti, jan ukasti mayninakatsa llakisipjjarakim” sasa (Filip. 2:4).\n(Párrafos 15-19). *\n15. ¿Khitinakas sinttʼasirïñatak jukʼamp chʼamachasipjjañapa?\n15 Jilïr irpirinakaw sinttʼasirïñatak jukʼamp chʼamachasipjjañapa, ¿kunatsa? Jupanakar katuyatäki uka ovejanakar kunjamsa uñjasipki ukatjja Diosaruw cuenta churapjjani (Heb. 13:17). Jilat kullakanakar yanaptʼañatakejja, jilïr irpirinakajj sinttʼasirïpjjañapawa. ¿Kunjamsa uk uñachtʼayapjjaspa?\n16. ¿Kunsa sinttʼasir jilïr irpirinakajj lurapjje, ukat kunatsa ukham lurapjjañapa?\n16 Sinttʼasir jilïr irpirinakajja, jilat kullakanakatak tiempo apstʼasipjjewa. Jupanakar jisktʼasajj pacienciampiw istʼapjje. Diosan mä munat serviripajj kunjamas jikjjatasi uk jan sañ puedki, ukhaw jilïr irpirinakajj pacienciamp istʼañatak jukʼamp chʼamachasipjjañapa (Prov. 20:5). Jilïr irpirinakajj jilat kullakanakar istʼañatak tiempo apstʼasipjje ukhajja, jukʼampiw jilat kullakanakajj jilïr irpirinakar confiyapjje, munasipjjaraki, jilïr irpirinakas ukhamarakiw jupanakar uñjapjje (Hech. 20:37).\n17. Walja jilat kullakanakajja, ¿kunsa jilïr irpirinakat jukʼamp amtapjje?\n17 Walja jilat kullakanakajja, kunjamsa jilïr irpirinakajj mayninakat llakisipjje ukwa jukʼamp amtapjje. Adelaide sat kullakajj akham siwa: “Kunjamäsktansa uk jupanakajj amuyapjjewa, ukatwa jupanakamp parltʼañajj jan chʼamäkiti” sasa. Kullakajj saskakiwa: “Jiwasamp parlasajj kunjamas jikjjatasipjje uk uñjasajj jiwasat llakisipjjatapwa amuytanjja” sasa. Mä jilatajj akham sarakiwa: “Mä jilïr irpirejja, problemajat cuenttʼaskayäta ukhajj jachaqtʼasïnwa. Uk janipuniw armkäti” sasa (Rom. 12:15).\n18. ¿Kunjamsa mayninakat sinttʼasitas uñachtʼaysna?\n18 Janiw jilïr irpirinakakejj sinttʼasirïpjjañapäkiti, taqeniw ukham chuymanïñasa. Ukatakejja, familiaranakasasa jilat kullakanakas kuna jan walinakansa uñjasipjje uk amuyañatakiw chʼamachasiñasa. Wayn tawaqonakatsa, jilïrinakatsa, usutanakatsa, mä familiaran jiwatapat llakitäpki ukanakatsa llakisiñasarakiwa. “¿Kunjamasktasa?” sasin jisktʼasajja, sum istʼañasawa. Kunjamäsipkisa uk amuyatas yatipjjañapatakiw chʼamachasiñasaraki. Ukatsti, kunampitï yanaptʼirjamäktan ukampiw yanaptʼañasa. Ukham lurasajja, cheqpach munasirïtaswa uñachtʼaytanjja (1 Juan 3:18).\n19. Kunjamas jikjjatasipjje ukarjamaw mayninakar yanaptʼañasa sasin ¿kunatsa sissna?\n19 Janiw taqenis mä igualak jan waltʼäwinakar saykatktanti. Ukhamasti, kunjamas jikjjatasipjje ukarjamaw mayninakar yanaptʼañasa. Yaqhepatakejja, problemanakapat parlañajj chʼamakïspawa, yaqhepatakejj janiraki. Ukhamajj mayninakar yanaptʼañsa munkstanjja, janiw mayjtʼayir jisktʼanak lurañasäkiti (1 Tes. 4:11). Awisajja, mä llakitan arunakapajj janis walïkaspa ukhamäspawa. Ukampis ukhamaw jupajj jikjjatasi, uk amuyañatakiw chʼamachasiñasa. Ukhamajja, istʼañatakejj jankʼakïñasawa, janiw jan amuytʼasisajj jankʼak kuns parlañasäkiti (Mat. 7:1; Sant. 1:19).\n20. ¿Kunsa akjjar jutki uka yatichäwin yatjjataskañäni?\n20 Janiw congregacionan mayakejj sinttʼasirïñasäkiti, Diosan arunakap yatiykasas ukham chuymanïñasarakiwa. ¿Kunjamsa predicacionansa Bibliat yatichkasas sinttʼasirïtas uñachtʼaysna? Akjjar jutki uka yatichäwinwa uka toqet yatjjataskañäni.\n¿Kunjamsa Jehová Diosajj jaqenakat sinttʼasitap uñachtʼayäna?\n¿Kunjamsa Jesusajj jaqenakat sinttʼasitap uñachtʼayäna?\n¿Kunjamsa jiwasajj jaqenakat sinttʼasitas uñachtʼaysna?\nCANCIÓN 130 Perdonasirïpjjañäni\n^ Párrafo 5 Jehová Diosasa Jesusasa, jaqenakajj kunjamäsipkisa uka toqet wal llakisipjje. Kunsa jupanakat yateqsna, kunatsa yaqhanakat llakisiñajj wali wakiskiri, kunjamsa jaqe masisat llakisitas uñachtʼaysna ukwa aka yatichäwin yatjjataskañäni.\n^ Párrafo 1 AMTAÑATAKI: Sinttʼasirïña, jan ukajj ‘llakisirinakamp llakisiñajja’, mayninakajj kunjamas jikjjatasipjje uk amuyaña, ukat jupanakjam jikjjatasiña sañwa muni (Rom. 12:15). Tʼaqesiyat uñjasipki ukanakat khuyaptʼayasiña sañwa munaraki. Ukham khuyaptʼayasiñatwa maynejj yaqhanakar yanaptʼañ munaspa. Aka yatichäwinjja, “sinttʼasiña” ukat “llakisiña” siski uka arunakaw apnaqasiskani.\n^ Párrafo 6 Jehová Diosajja, ajjsarayasipkäna jan ukajj llakimp aynachtʼapkäna uka jan jitheqtir servirinakapatjja, ukhamarakiw sinttʼasïna. Jupanakat yaqhepajja, Ana, Elías, Ebed-melec satäpjjänwa (1 Sam. 1:10-20; 1 Rey. 19:1-18; Jer. 38:7-13; 39:15-18).\n^ Párrafo 65 FOTONAKAT JUKʼAMP QHANAÑCHTʼAÑATAKI: Tantachäwinakanjja, kunaymanitwa sinttʼasirïtassa munasirïtassa uñachtʼaysna. Mä Tantachasiñ Utanjja, 1) mä jilïr irpiriw mä yoqall wawampiru mamapampirojj wali munasiñamp parltʼaski, 2) mä jilatampi imill wawapampejja, mä jilïr kullakaruw autor makatañapatak yanaptʼasipki, 3) pä jilïr irpirinakarakiw yanaptʼa munir mä kullakar pacienciamp istʼasipki.


Ciencia toqejj kunanakas jikjjatasiwayi\nYatiyañataki | Junio 2015\n¿Kuna arutsa liytʼäta? Acholi Afrikáans Albanés Alemán Amárico Armenio Aymara Batako toba Birmano Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Chokue Cibemba Cingalés Congo Coreano Criollo haitiano Croata Danés Efik Enzema Eslovaco Esloveno Español Estonio Ewé Finlandés Francés Ga Garífuna Georgiano Griego Groenlandés Guaraní Hebreo Hiligaynon Hmong (blanco) Holandés Húngaro Iban Ibo Ilocano Indonesio Inglés Islandés Italiano Japonés Kaonde Kayin sgaw Kazajo Kikamba Kikongo Kikuyu Kiluba Kimbundu Kiniaruanda Kirguís Kiribatiano Kirundi Kisi Kisonge Krío Lhukonzo Lingala Lituano Luganda Luo Luvale Macedonio Malgache Mam Mambue-Lungu Maya Mazateco de Huautla Mizo Mongol Moré Ndebele (Zimbabue) Ngäbere (o guaymí) Noruego Nyaneka Náhuatl (Centro) Náhuatl (Huasteca) Osético Otetela Papiamento (Aruba) Papiamento (Curazao) Persa Polaco Portugués de Brasil Quechua boliviano Quichua de Imbabura Rumano Runyankore Ruso Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sidama Silozi Sranangtongo Suajili Sueco Swajili (Congo) Tagalo Tai Tigriña Tlapaneco Tojolabal Tok pisin Totonaco Tshiluba Tsonga Tsotsil Tsuana Tumbuka Turco Tuvaluano Twi Tártaro Ucraniano Umbundú Vietnamita Wayuunaiki Xhosa Yao Yoruba Zandé Zapoteco (Istmo) Zulú Árabe\nNAYRÏR JANAN PʼEQEÑCHÄWIPA | ¿BIBLIAN YATICHÄWINAKAP CIENCIAT CHHAQTAYJJE?\nMä diccionariorjamajja, ciencia siski uka arojj akham sañ muni, “taqe kunanakatï aka oraqensa alajjpachansa utjki ukanakat yatiña, ukanakasti wali yatiñampi ukat amuyumpiw yatjjatasi”. Ukhamajja, taqe ukanakat yatjjatañatakejj wal chʼamachasiñaw wakisi, awisajj janiw kunas jikjjataskiti. Cientificonakajj semananaka, phajjsinaka, jan ukajj walja maranakaw sum yatjjatañatakejj chʼamachasiwayapjje. Ukampis awisajj janiw kunsa jikjjatapkiti, awisajj kuntï jikjjatapki ukajj jaqenakar yanaptʼarakiwa. Jichhajj ukanakat pay uñjañäni.\nEuropa cheqanjja, mä empresajj wali aguantkir mä filtro uma qʼomachañatak plasticot lurawayi. Ukham maquinanakajj aka Oraqen jan waltʼäwinak utjki ukatakiw apnaqasiwayi, pasïr 2010 maran Haití markan oraq khatatejj utjkäna ukansa yanaptʼawayarakiwa.\nAlajjpachanjja, walja satélites sasin untʼatäpkis ukanakaw sistema de posicionamiento global (GPS) utjayaraki. Qalltan militaranakatakiw lurasïna, ukampis GPS satäkis ukajja, kawkhankapjjesa uk yatipjjañapatakiw auto apnaqerinakaru, avión apnaqerinakaru, barco apnaqerinakaru, ukat yaqhanakampir yanaptʼi. Jichhürunakanjja, cientificonakan ukham uñstayapjjatap laykuw yaqha markanakarus facilak sarsna.\n¿Juman celularas, computadoras jan ukajj Internetas utjtamti? ¿Jichhak uñstir aparatompiti usumat qollasiwayta? ¿Avionat viajirïtati? Ukhamächi ukhajja, kunanaktï cienciajj jaqenak layku lurawayki ukan yanaptʼapampiw ukanak jikjjatawaytanjja. Cheqas cienciajj sum jakasiñatakejj kunaymanitwa yanaptʼawayaraki.\nKUNSA CIENCIAJJ JIKJJATASKI\nJichhürunakanjja, aka oraqetsa ukat alajjpachatsa cientificonakajj jukʼamp yatjjatasipkakiwa. Físicos nucleares sasin uñtʼatäpki ukanakajja, átomo satäkis ukjjat yatjjatasipkakiwa ukat astrofísico sasin uñtʼatäpki ukanakajja, kunjamats alajjpachajj utjawayi uksa yatjjatasipkarakiwa. Niyakejjay wal yatjjatasiwaychejja, kunatsa Biblian parlki uka Diosan utjatapajj jan yatiski sasaw yaqhepanakajj amuyapjje.\nWali uñtʼat yaqhep cientificonakasa ukat filosofonakasa, uka toqet mayjanak amuyapjje. Amir D. Aczel qellqerejj akham siwa: “Ciencia toqet yaqhep yatjjatatanakajja, Diosajj janiw utjkiti sasaw sapjje” sasa. Sañäni, física toqen yatjjatat mä chachajja, “aka oraqe ukat alajjpach lurir mä Diosan utjatap janiw kunas qhanañchkiti, ukatwa Diosajj janiw utjkiti sasin sissna” sasaw qhanañchi. Yaqhepanakajj Diosar creyiñajj “layqasiñar” creyiñamp sasiwa ukat cienciajj “wali chʼama jan amuyañjam yatichäwinak qhanstayi” sasaw sapjjaraki. *\nUkampis akham sasaw jisktʼasiñasa: ¿cientificonakajj taqe kun sum yatjjatasati ‘Diosajj janiw utjkiti’ sasin sapjjpacha? Cheqas janiwa. Walja askinakas jikjjatasiwaykchejja, walja cientificonakajj ‘janiw taqe ukanakajj yatjjatañjamäkiti, jan ukajj janiw kunapachas yatjjataskaniti’ sasaw sapjje. Física toqet yatjjatir premio Nobel katoqer Steven Weinberg sat chachajja, akham sänwa: “Janipuniw taqe ukanakat sum yatjjataskaniti” sasa. Astronomía toqet wali yatjjattʼat Martin Rees sat yatichirejja, akham sasaw qellqäna: “Janiw jaqenakajj ukanak yatksnati” sasa. Jupajj Gran Bretaña markatawa. Kunjamtï uñjawayktanjja, kunanakatï utjki ukanakat wali yatjjatañaw utjaski, jiskʼa celulanakata, alajjpachata. Sañäni:\nBiología toqet yatjjattʼatanakajja, kunas celulanak manqhan pasi ukanak janiw sum yatipkiti: sañäni, kunjamsa chʼam utjayi, kunjamsa cuerporus yanaptʼi ukat kunjamsa ukanakajj jalanoqasi uksa janiw yatipkiti. Cientificonakajj janiw uka toqenakat sum qhanañchawayapkiti.\nGravedad satäkis uka leyirjamaw sapür sarnaqtanjja, ukhamäkchisa janiw uka toqet sum yatiskiti. Física toqet yatjjatatanakajj kunjamsa gravedad satäkis ukajj waythapistu, jan ukajj kunjamsa Oraqjjar phajjsejj yäpar muytañapatakis wayjjasi ukajj janiw sum yatiskiti.\nAlajjpach toqet yatjjatatanakajja (cosmólogos), ‘kunanakatï alajjpachan utjki ukanakatjja, sapa patakat 95 janiw uñjaskiti ukat janirakiw cientificonakan maquinanakapas ukanak yatjjatirjamäkiti’ sasaw sapjje. Ukanakarojj materia oscura ukat energía oscura sasinwa sutichapjje. ¿Kunas ukanakajja? Janiw khitis yatkiti.\nCientificonakajj waljanakwa jan qhanañchirjamäpkiti. Mä wali uñtʼat neurologojj akham siwa: “Janiw taqe kun sum yatksnati, mä cientificojj janiw amuyupampik apayasiñapäkiti, jan ukasti jukʼamp yatjjataskakiñapawa” sasa.\nJumatï ‘cienciajj taqe kunwa sum qhanañchawayi, ukhamajj Diosatsa, Bibliatsa armasjjañasawa’ sasin amuysta ukhajja, ak amtañamawa: cientificonakajj wali suma maquinanakampis yatjjatawayapkchejja, mä jukʼak yatjjatasipki, walja yatjjatañaw faltaski. Uka toqetjja, Encyclopedia Britannica sat qellqatajj akham siwa: “Jichhürkamajj pusi waranqa maranakas yatjjatasiwakchejja, alajjpachajj kunjamas ukajj janiw amuyañjamäkiti, Babilonia markachirinakatakejj ukhamarakïpachänwa” sasa. Ukhamasti, kuntï cienciajj jan jikjjatawayki ukanakat ¿kunjamsa amuyañasa?\nUka toqet sapa mayniw kunsa amtjjañapa sasaw Jehová Diosan Testigonakapajj amuyapjjta. Nanakajj aka ewjjtʼarjam sarnaqañatakiw chʼamachasipjjta: “Suma chuymanïpjjatamajj taqe jaqenakan uñtʼatäpan” (Filipenses 4:5). Kunjamsa Bibliampi ukat cienciampejj yanaptʼasipjje uka toqet wali amuyumpi yatjjatañamatakiw chʼamañchtʼapjjsma.\n^ tʼaqa 9 ¿Kunatsa yaqhepajj Bibliar jan creyipki? Iglesia pʼeqtʼirinakaw kʼarinak nayratpach yatichawayapjje, ukatwa jan creyipkiti. Sañäni, aka Oraqejj chika chikankiwa, Diosajj akapach 24 horanakani sojjta urunakwa luräna sasaw yatichapjje (“ ¿Cienciajj kamsisa ukat Bibliajj kamsarakisa?” siski uka recuadro uñjjattʼäta).\n¿Cienciajj kamsisa ukat Bibliajj kamsarakisa?\nBibliajj janiw ciencia toqet parlir mä librökiti, ukampis uksa toqet wali sum qhanañcharaki. Ukajj jichhürunakan cientificonakar wal yanaptʼaspa. Ukanak jichhajj uñjañäni.\n¿Alajjpachasa aka Oraqes qawqha maranëjjpachasa?\nCientificonakajja, aka Oraqejj 4.000 millón maranakaniw sasaw sapjje, ukat alajjpachajj 13.000 millón jan ukajj 14.000 millón maranak nayraw luraspachäna sasaw sapjjaraki. Bibliajj janiw kunapachas alajjpachajj lurasïna uk qhanañchkiti. Ukhamarus janirakiw qawqha maranis aka Oraqejj uksa qhanañchkarakiti. Biblian nayrïr tʼaqapajj akham sasakiw qallti: “Taqe kunan qalltäwipanjja Diosajj alajjpacha, ukhamarak akapacha luräna” sasa (Génesis 1:1). Ukhamasti kunapachas Oraqesa ukat alajjpachas lurasïna uk cientificonakajj yatjjatasipkaspawa.\nAka Oraqejj jaqenakan jakapjjañapatakiw wakichtʼasïna\nGénesis 1 jaljarjamajja, kunanakas sapa uru lurasïna ukaw qhanañchasi, ukarojj “uru” sasaw uñtʼasi. Jaqenak luraskän uka qhepatwa taqe kun lurañajj tukuyasjjäna. Uka sojjta urojj qawqha ‘urunakänsa’ uk janiw Bibliajj sum qhanañchkiti. Ukhamajj jichhürunakan cientificonakajj qawqha tiemponsa taqe ukanakajj lurasiwayi uk yatjjatasipkaspawa. Ukampis urunaka sasajj janiw 24 horanakani ‘urut’ parlkänti, uk qhanwa amuysna.\n¿Kunas aka Oraq katjjasi?\nNayra cuentonakanjja, aka Oraqerojj mä jachʼa jaqes katjjaskaspa, jan ukajj mä jachʼa tortuga patjjar saytʼatas elefantenakajj katjjaskaspa ukhamwa qhanañchasïna. Ukampis aka Oraqejj ‘jan kunjjaru warktʼatawa’ sasaw Bibliajj qhanañchi (Job 26:7). Cheqas kunjamapunïnsa uk cientificonakan yatjjatañapaw wakisïna. Nicolás Copérnico ukat Johannes Kepler sat chachanakajja, planetanakajj jan uñjkañ chʼamampi apnaqataw Intir muytapjje sasaw sapjjäna. Qhepa maranakatsti, Isaac Newton sat chachajja gravedad sasin uñtʼatäki ukaw kunanakatï alajjpachan utjki ukanakar onjjtapjjañapatak apnaqe sasin qhanañcharakïna.\nQʼoma jakasiñatak ewjjtʼanaka\nLevítico qellqatajj qʼoma jakasiñ toqet sum qhanañchi. Ukanjja, kunjams israelitanakajj jan wali usunakat jarkʼaqasipjjäna ukat kunas usutanakampejj lurasiñapäna ukaw qhanañchasi. Deuteronomio 23:12, 13 qellqatanakarjamajja, israelitanakajj jaya cheqaruw baño lurir sarapjjañapäna, ukat laqʼampiw imjjatapjjañapäna. Niya pä pataka maranakakiw cientificonakasa, doctoranakas ukanak lurañajj wali askïtap yatjjatawayapjje.\nUka ewjjtʼanakajj walja maranak nayraw Biblian qellqasiwayäna. ¿Kunjamsa Biblia qellqerinakajj ukanak yatipjjäna? Uka tiempon yatiñan jaqenakajja, ¿kunatsa uk jan yatipkäna? Biblia qellqayiri Jehová Diosajj akham sasaw qhanañchi: ‘Kunjämatejj alajjpachajj akapachat wali altonkejja, ukhamarakiw amtatanakajjasa, luräwinakajjasa, jumanakan amtatanakamatsa, luräwinakamat sipansa wali altoraki’ sasa (Isaías 55:9).\nNAYRÏR PAGINAN PʼEQEÑCHÄWIPA Ciencia toqejj kunanakas jikjjatasiwayi\nNAYRÏR PAGINAN PʼEQEÑCHÄWIPA ¿Kunsa cienciajj jan qhanañchkaspa?\nChuymankipstkasajj ¿kunjamsa kusisit jakassna?\nSARNAQÄWI Achachilajan achachilanakapas Diosar loqtapjjataynawa\nText Aka archivonakanwa qellqatanak apaqasma YATIYAÑATAKI Junio 2015 | ¿Biblian yatichäwinakap cienciat chhaqtayjje?\nAudio Aka archivonakanwa grabacionanak apaqasma YATIYAÑATAKI Junio 2015 | ¿Biblian yatichäwinakap cienciat chhaqtayjje?\nJunio 2015 | ¿Biblian yatichäwinakap cienciat chhaqtayjje?\nYATIYAÑATAKI Junio 2015 | ¿Biblian yatichäwinakap cienciat chhaqtayjje?


Sudán del Sur uksan kuna jan walt’äwinakas utjaskpacha? · Global Voices Aymarata\nJaqukipäw uñt'ayata/apkatata 27 Chinuqa phaxsi 2014 10:30 GMT\nAka blog ullart'apxañäni Deutsch, Nederlands, Español, Français, English\nRachel Hamada jupax jiskt'asiwa «Sudán del Sur uksanx kuna jan walt'äwinakas utjaskpacha?»:\nSur de Sudan uksanx aka qhipa simananx walja wila wartäwinkaw utjawayi ukampirus Addis Abeba ukarux janiraw tinta ukax wartatakiti. Intermediarios ukat Sudán markan Funcionarios del poder ukanakax aruskipapxiwa ukampirus janiw kuna acuerdo ukas rixuntat utjawaykiti.\nUkakipkarakiw Sur de Sudan uksan periodistanakan arunakap ist'añ munapxatapatx wal aruskipapxi.\nUkañkamaxa, Khaysa Sur de Sudan markan periodistanakan arunakap jan anqäxanakar ist'ayañ munapk ukxat uñakipañakiskiwa.\nSur de Sudán markan periodistapakasmas ukham amuyt'amcha. Uksanx periodistanakar juk'amp yatichäwinakamp yanapt'añax pisiqtatakiwa.Anqäjankir periodistanakax pasajipas payllata, suma equipos ukanakani ukhamapxiwa, ukampirus periodistas locales ukanakax janiw uka anqäxankir periodistanakjam pasajes, equipos ukanakanipkiti.


Bible in one year - Aymara Bible 1997 - April 1\n1. “Cunapachatejj yakhepanacajj ch'ajjwañana sarnakapjjani, ucanacajj tribunalaruwa uñstapjjañapa, juezanacan uñjañapataqui, ucatsti juezanacaw cawquïritejj juchanïqui ucarojj juchañchascani, jan juchanïqui ucarus janirac juchañchcaniti.\n2. Juchan jaketejj mutuyatäñapajj waquischi, ucapachasti juezajj orakeruw liwnokayani, ucatsti jupa nayräjjanwa jawk'jayani, cuna juchanactejj lurqui uqhamarjama.\n3. Janiw cunäquipansa pusi tuncat juc'ampjja azot'ipjjätati, jan uca jilanacaman juc'ampi usuchjatäñapataqui, uqhamat jumanac nayräjjan jan p'enkachatäñapataqui.\n4. “Trigo tacsuri vacarojj janiw ñucu uscupjjätati.\n5. “Cunapachatejj pä jilanacajj mayana jacapjjani, ucatsti maynejj jan wawani jiwjjani, ucapachasti uca ijma warmejj janiw casarasiñ puedquiti yakha jakempejja; jan ucasti chachapan jilapaw ijmarojj warmipat uñt'asjjañapa uqhamat uca warmimpejj familiachasjjani.\n6. Cawquïri tayna wawatejj jupat nacini, ucajj jiwir jilapan sutipwa aparaquini, uqhamat sutipajj jan Israel marcan chhakhañapataqui.\n7. Ucattejj uca jakejj jan cuñadapampi casarasiñ muncan ucqhajj warmejj tribunalar uñstiriw sarani uca jilïrinacar aqham siri: ‘Nayan cuñadojjasti janiw jilapan sutipajja Israel marcan jacañapjja munquiti, janiraquiw nayampis familiachasiñsa munquiti’ sasa.\n8. Ucapachasti marcan jilïrinacajj juparojj jawsayapjjaniwa jupampi parlañataqui, ucattï jupajj jan muncani uca warmimpi casarasiñjja,\n9. ucqhasti cuñadapajj uca jakerojj jac'achasisinjja, take jilïrinacan uñjcataw cayupatjja wisqhupa apsuni, ucatsti ajanupat thuscataraquini, aqham sasa: ‘Aqhamaw lurañajj cawquïri jaketï jan jilapan sutip sarayañ munqui ucarojja’ sasa.\n10. Ucatsti take familiapajj Israel marcanjja: ‘Jan wisqhun familia’ sat sutimpi uñt'atäniwa.\n11. “Cunapachatejj pani jakenacajj nuwasisipcani, ucat mayni jaken warmipajj jac'achasini chachapat arjjatasiñataqui, ucatsti maynirojj chhojjorasiñat catuntani,\n12. ucqhasti uca warmirojj jan cuna qhuyapt'ayasisaw maysa amparap qharekapjjäta.\n13. [13-14] “Alasiñansa, aljasiñansa janiw c'ari pesanac apnakapjjätati.\n15. Ucat sipansa tupunacamajj suma phokhatäpan jan faltquiri, uqhamat walja maranac jacapjjañamataqui, cawquïri oraktejj Tatitu Diosamajj churapcätam ucana.\n16. Diosataquejj uqham luririnacajj ajjtascañätap laycu, uqhamaraqui jan cheka cancañan sarnakerinacasa.\n17. “Amtasipjjam jumanacajj cunjämtejj Amalec sat marcajj thaquin lurapctam ucanacjja, cunapachatejj Egipto marcat mistusinipcäyät ucapacha.\n18. Ucatsti amtasipjjaraquim cunjämsa jan Tatitu Diosarus ajjsarasa, thaquinjja nuwjapctam jumanacaru, karjata, ch'ama thayjtata uñjasina; khepäjjatarac nuwantanïna, ch'ama thayjtat khepa jutirinacarusa.\n19. Uqhamasti Tatitu Diosamajj take uñisirinacamat khespiyätam, uca uñisirinacamasti cawquïri oraktï churcätam ucan muyuntatawa; jumanacasti Amalec jakenacjja aca oraketjja k'alwa chhaktayapjjäta, uqhamat jan qhitis jupanacat amtasiñapataqui. ¡Uca phokhañsti jan armasipjjamti!\n1. “Cunapachatejj Tatitu Diosamajj churcätam uca oraker mantäta uqhamaraqui ucansa jacaraquïta,\n2. ucapachajj cosechamat nayrakat achuri achunacapwa uca orakenacamatjja apäta, mä canastaru, cawqha chektejj Tatitu Diosamajj ajllisqui juparu yupaychañataqui uca chekaru.\n3. Uca chekansti sacerdote utt'ayatäqui ucaruw uñstäta, ucatsti saraquïtawa: ‘Nayasti Tatitu Diosajja nayrakatanwa arsta: Jichhürunjja purjjtwa cawquïri oraktejj Tatitu Diosajj arupampi arsusina jiwasan awquinacasaru churä siscatayna uca orakeru’ sasa.\n4. Ucatsti sacerdotejj uca canasta jumat apakasinjja, Tatitu Diosaman altärap nayrakataruw ucharaquini;\n5. ucapachasti jumajj aca arunacwa Diosam nayrakatan khanañchäta: ‘Nayan awquinacajjasti, arameo jakenacäpjjänwa, juc'aniquiraquïnwa. Egipto marcaruw sarjjapjjäna, cawqhantejj jupanacajj jacañatac kheparapjjäna, ucatsti mä jach'a marcaw tucjjapjjäna, wali ch'amani, uqhamarac waljaniru tucusa.\n6. Ucampis egipcionacajj janiw wal uñjapquitänti, azot'ipjjetänwa, llaquisiyapjjaraquitänwa, uqhamaraquiwa wal t'akhesiyapjjetäna mä esclavor tucuyasa.\n7. Ucapachasti nanacajj awquinacajjan Tatitu Diosaparuw mayipjjäyäta jupan yanapt'añapataqui, ucatsti Diosajj ist'apjjetuwa nanacan mayisitanacajjarojja, uqhamaraquiw uñjaraquïna pist'añan sarnakatanacajjsa, wali inakatanacajsa, wali t'akhesit sarnakatanacajjsa.\n8. Ucatsti Diosajj jach'a ch'amapwa uñacht'ayäna uqhamaraqui jach'a unanchanacampi, ajjsarcañ luräwinacampiw Egipto marcatjja irpsunipjjetu,\n9. aca chekar irpanisina, cawqhantejj leches misq'is umjam jalasqui ucaru.\n10. Ucatwa jichhajj apanta, Diosajj churquitus uca oraken nayrïri achunacapa’ sasa. “Ucjjarusti uca canastjja Tatitu Diosaman nayrakataparuw uchäta, ucat jupan nayräjjaparuraquiw quillt'asïta.\n11. Ucatsti mä fiesta luraraquïta take cuntejj Diosamajj churtam jumaru, uqhamaraqui familiamaru ucanacata. Uqhamaraquiwa jumampi chicajj cusisipjjani take levitanaca, uqhamaraqui jaya marcat jutir jakenaca, qhitinacatï jumanac taypin jacapqui ucanaca.\n12. “Cunapachatejj quimsïri marajj purinjjani, cawquïri maratejj take cosechanacamat sapa tuncat maya churañäqui uca mara, ucatsti apakaracsta sapa tuncat maya take achunacata, uqhamaraqui levitanacaru, yakha marcat jutir jakenacarus chursta, uqhamarac wajcharusa, ijmanacarusa jupanacan marcamana sist'asiñcam mank'apjjañapataqui ucapachasti,\n13. jumajj Tatitu Diosamarojj sätawa: ‘Utajjatwa apanjjta take cunatejj cosechajjata jumar churatäqui ucjja, uqhamaraquiwa laquintjjaracta levitanacaru, yakha marcat jutir jakenacaru, wajchanacaru, uqhamaraqui ijmanacarusa, take ewjjanacamar phokhasa, jan cawquïri camachi arunacam armasaraqui.\n14. Ucanacatsti janiraquiwa cunsa mank'caractti, cunapachatejj llaquisitäcta ni juchanacan jicjjatascta ucqhasa, ni jiwatanacarus churcaractti. Nayan Diosajja; take arunacamaruw jaysta, uqhamarac phokharacta.\n15. Uñtanimay alajjpachatpacha, uca kollana jacäwimata, ucatsti bendicim Israel marcamaru, cawquïri oraktejj churapquista ucarusa, cawqhantejj leches misq'is umjam jalasqui, cunjämatejj awquinacajjaru arumampi arsuwaycäyäta uqhama’ sasa.\n16. “Tatitu Diosamaw jichha urun ewjjtam juman uca leyinacaparjama, camachi arunacaparjama jacañamataqui. Take chuymampi, take jacäwimampiraquiw uca yatichäwinacarjama sarnakäta.\n17. Jumaw jichhürun khanañchtajja, Tatitu Diosajj juman Diosamätapa, ucatsti arumampiraquiw arstajja jupan thaquipan arcañataqui, leyinacapa, camachi arunacapa wiñayatac phokhañataquisa.\n18. Uqhamaraquiwa Diosajj jichhüruna khanañcharaqui, juma Israel marcajj jupan marcapätama, cunjämatejj arupampi arsuwaytam uqhama, take camachi arunacapa phokhañamataqui.\n19. Juparaquiwa jumarojj jilïri marca, kollana, takenins jach'aru aptata jach'a cancañani marca tucuyaraquïtam, take marcanacat sipansa; cunjämatejj jupajj sisqui, Tatitu Diosamaru catuyat marcwa tucuyaraquïtam.”\n7. Jichhasti, Tatay, ¿cuna suyt'añajjarac utjisti? Jumaquiw nayan suyt'añajjätajja.\n8. Take juchanacajjat khespiyita, t'ajjmar jakenacan nayat larusiñap jan munamti.\n9. “Nayasti amutuw tucta, janiw lacajj jist'arcti, juman take cun sarayascatam yatta.\n10. Janiquiy nayarojj juc'amp t'akhesiyistati, amparaman ch'amapajj tucjasquituwa.\n11. Jumaw jakerojj juchapat mutuyasajj chekachtajja; thuthar uñtataw yänacap thuthanoktajja: jakejj mä samsump sasiquiwa.\n4. Jayra jakejj walwa cunsa muni, ucampis janiw jicjjatquiti; k'apha jakesti walja yänacwa jicjjati.\n5. Cheka jakejj c'ari arunacarojja uñisiwa, ucampis ñankha lurir jakejja jan wali parlatapatwa p'enkachata uñjasi.\n6. Cheka luräwinacapaw cheka lurir jakerojj arjjati; jucharar jakerusti ñankha luratanacapaw tucji.\n1. Mä cutejj Jesusajj samarañ uruna trigo yapu taypwa sarascäna. Discipulonacapasti uca taypi pascasinjja trigo achunac q'ichirasipjjäna ucat amparanacapampi qhaqhurasisin mank'apjjäna.\n2. Yakhep fariseonacasti uc uñjasinjja Jesusarojj jisct'apjjänwa: —¿Cunats jumanacajj uqham lurapjjta cunatejj samarañ urunjj jan waquisqui ucjja? —sasa.\n3. Jesusasti jupanacarojj saraquïnwa: —¿Janit jumanacajj leet'apcta, cuntï mä cutejj Davidajj amigonacapampi mank'at awtjatajj lurcän ucjja?\n4. Davidajj Diosan utaparuw mantäna ucatsti cunatejj sacerdotenacan mank'añapaquïcäns uca kollanäquis uca t'ant'anac mank'antäna, uqhamarac jupampïpcäns ucanacarus churaraquïnwa.\n5. Ucjjarusti sascaquïnwa: —Jaken Yokapajj samarañ urjjarus munañaniraquiwa —sasa.\n6. Yakha samarañ urunjja Jesusajj sinagogaruw mantäna ucat yatichañ kalltäna. Ucancascaraquïnwa cupi ampar pharsut mä jakejja.\n7. Ley yatichirinacampi, fariseonacampisti Jesusarojj jamasat uñch'uquisipcäna samarañ urunjj kollanit janicha uc yatiñataqui, uqhamata juparu juchañchañataqui.\n8. Ucampis Jesusajj yatïnwa cuntejj jupanacajj lup'ipcäna ucjja, ucat ampar pharsut jakerojj säna: —Sartasim, ucatsti qhä taypiru sayt'asim —sasa. Jakesti sartasinjja iyawsasaw ucqharu sayt'asi.\n9. Ucatwa Jesusajj mayninacarojj saraquïna: —May jisct'apjjäma: Samarañ urunjja ¿cuna lurañas waquisi, asqui lurañati, jan ucajj ñankha lurañacha? ¿Jaker jiwañat khespiyañati, jan ucajj jiwayañach waquisi? —sasa.\n10. Ucapachaw Jesusajj jupar muyuntatäcäna ucanacaru uñti, usut jakerusti siwa: —Amparam ayatatam —sasa. Jupasti iyawsasaw amparap ayatatäna, amparapasti c'umaräjjänwa.\n11. Jakenacasti wal colerasipjjäna, ucat jupanaccamaw jisct'asipjjäna: ¿Camachsnas aca Jesusarojja?, sasa.\n12. Uca urunacansti Jesusajj mä kolluruw oración lurir saräna, ucan jupajj arum pakariw Diosat mayisïna.\n13. Willjtarusti arquirinacaparuw jawsäna, ucatsti tunca payaniruw jupanacat ajllisïna, ucanacarojj “apostolonaca” sasaw sutichäna.\n14. Ucanacasti acanacänwa: Simón, juparusti Jesusajj Pedro sasaw sutichäna; Andrés, Simonan jilapa; Jacobo, Juan, Felipe, Bartolomé,\n15. Mateo, Tomás, Alfeon yokapa Jacobo, Simón, jupasti cananista partidonquirïnwa.\n16. Jacobon jilapa Judas, uqhamarac Judas Iscariotempi, khepatsti jupajj Jesusaruw aljantäna.\n17. Kollut Jesusajj sarakanïna arquirinacapamp chica, mä pamparuw puripjjäna. Ucansti walja jakeraquiw utjäna take Judeapachata, Jerusalenata, Tiro, Sidón ucsa thiyampita. Acanacasti Jesusar ist'iri, uqhamarac usunacapat kollatäñataquiw jutapjjatayna.\n18. Qhitinacatejj ñankha ajayunacan t'akhesiyatäpjjäna ucanacasti c'umarachatäpjjaraquïnwa.\n19. Take jakenacaw Jesusarojj llamct'añ munapjjäna, ch'amapampi takerus jupajj waliptayatap laycu.\n20. Jesusasti ucapachawa discipulonacapar uñtasinjj saraqui: “Cusisiñanïpjjtaw jumanaca pobrenacajja, Diosan reinopasti jumanacanquiwa.\n21. “Cusisiñanïpjjtaw jichha awtjayasirinacajja, jumanacasti sist'atäjjapjjätawa. “Cusisiñanïpjjtawa jichha jachirinacajja, kheparusti larusipjjätawa.\n22. “Cusisiñanïpjjtaw cunapachatï jakenacajj uñisipcätam ucapachajja, uqhamarac jupanacat jakonucupcätam, cunayman jan wali sapjjaraquïtam, uqhamarac sutinacamsa ñankha sutjam amuyapjjaraquini, Jaken Yokap laycu ucapachajja.\n23. Wal cusisipjjam uqham t'akhesisajja, alajjpachan catokañanacamajj jach'äniwa; quicparacwa nayra awquinacapajj profetanacarojj lurapjjerïna.\n24. “Ucampisa ¡ay, camachapcaquïta jumanaca kamirinaca, cusisiñanacamjja catokjjapjjtawa!\n25. “¡Ay, camachapcaquïta jichha sist'atanaca, jumanacajj awtjayasipjjätawa! “¡Ay, camachapcaquïta jichha larusirinaca, jumanacajj jachapjjätawa!\n26. “¡Ay, camachapcaquïta jumanaca, cunapachatï takenis jumanacata ‘Waliquiw’ sapcani ucapacha! Uqhamaracwa awquinacapajj c'ari profetanacarojj lurapjjerïna.


Génesis 24 QA97 - Abrahamajj sinti chuymani jakëjjänwa, - Bible Search\nAbrahamajj Isaac yokapataquiw warmi thakayi\n1Abrahamajj sinti chuymani jakëjjänwa, Tatitusti take cunana waliracwa juparojj bendicitayna. 2Mä urusti cawquïri sirviripatejj chuymanëjjaraquïna, uqhamarac cawquïritejj take cunanaca uñjirïcan ucaruw jawsi, saraquïnwa:\n—Amparam ucham lanqhu chara mankhäjjaru, 3ucatsti alajjpacha, acapacha Tatitun sutipjjaru juramento lurarapita, Isaac wawajjarojj jan aca Canaán orakenquir warmimpi casarañamataqui, 4jan ucasti orakejjaruw saräta, ucatsti mä warmi jupataquejj ajllinirapïta nayan familianacajj taypita —sasa.\n—Ucampisa warmitejj jan jutañ muncan ucqhajj, ¿cunsa luräjja? ¿Jan ucqhajj yokamcha, cawqui marcattï mistuncta ucar irpäjja? —sasa.\n—¡Janiwa, janiw yokajjarojj uca marcar irpcätati! 7Alajjpachanquir Dios Tatituwa, cawquïritejj nayar awquejjan utapata, uqhamarac familianacajjan ucat irpsunquitu, ucatsti aca orake nayaru, uqhamaraqui wawanacajjampiru churañatac arsquitu, ucaw juma nayräjjar angelap qhitanini, ucat mä warmi wawajjatac irpaniñamataqui. 8Warmitejj jan jutañ muncani ucqhajj jumajj librequëjjätaw aca arsüwi phokhañamatjja, ucampisa, ¡janipun cunäquipansa wawajjarojj irpamti!\n9Ucatsti sirvirejj Abrahaman lanqhu charap mankharuw amparap uchi, ucatsti cunjämtejj Abrahamajj mayqui uqhamar phokhañataquiw juramento luri. 10Ucatsti cawquïrinacatejj Abrahamanjja suma yänacapajj utjcän ucanac taypitjja suma regalonacwa ajlliwayi, tunca camellompi cunaw Nacoran marcaparojj sari, ucasti Mesopotamia tokencänwa. 11Cunapachatejj sirvirejj marca thiyaru purïna ucqhasti niya ch'amacthapjjänwa. Uca horasaruraquiw warminacajj uma apsuri jutapjjäna. Sirviristi camellonacjja mä uma phuch'u jac'aruw samart'ayäna, 12ucatsti Diosat mayisïna: “Abraham uywirejjan Tatitu Diosapa, jichhajj jumaquiy yanapt'ita, uywirejjampisti sumaqui uñjayita. 13Nayajj aca uma phuch'u jac'aruw khepart'ä, tawakonacajj uma apsuri jutañapcama. 14Cawquïr tawakorutejj nayajj siscä: ‘Wacullamat umay umt'ayita’ sasa, ucatsti jupajj saraquitani: ‘Acajj umt'ascaquim, camellonacamarus umart'ayaraquï’ siscani, ucäniw jumajj Isaac sirvirimataqui ajllcta uca warmejja. Uqhamatwa nayajj yatëjja uywirejjar jumajj qhuyapayatamjja” sasa.\n15Sirvirejj janïraw Diosat mayisiñsa tucuycänti ucqhaw mä tawakor callachipjjar uma waculla apt'at jutasquir uñji. Ucasti Betuel chachan Rebeca phuchapänwa. Betuelasti Milcampina, Abrahaman jilapa, Nacorampin wawapänwa. 16Rebecasti wali suma uñnakt'an tawakönwa, janiraquiw qhiti chachas juparojj llamct'cataynati. Uma phuch'jjaru alt'asisinsti uma wacullapwa phokhantascäna, ucatsti utaparuw cuttawayjjäna, 17uqhamaruw sirvirejj jaljjati, ucatsti saraquïnwa:\n—Achict'assmawa, wacullamat mä juc'a umay umt'ayita —sasa.\n18—Umt'ascaquim, tata —sasaw jupajj saraquïna.\nUcatsti wacullap wayokasinjja amparapampi catt'asaw umt'ayäna. 19Cunapachatejj sirvirejj umt'añ tucuyjjän ucqhasti Rebecajj saraquïnwa:\n—Camellonacamataquis umjja apst'aniraquïwa, uqhamat kawktejj munapqui ucqha umt'apjjañapataqui —sasa.\n20Ucatsti janc'aquiw uywa umañawjaru wacullapat umjja warsüna, ucatsti walja cutiraquiw phuch'utjja uma waysunïna camellonacan umart'añapataqui. 21Ucañcamasti sirvirejj amuquiw uñch'uquiscäna, jupasti sum yatiñ munaraquïna Tatitojj jupar uca saräwin yanapascatapa. 22Cunapachatejj camellonacajj umañ tucuyjjapjjän ucqhasti, sirvirejj mä kori anillo tawakorojj churäna, uca anillon pesopasti sojjta gramönwa, ucatsti nasaparuw ucharaquïna, uqhamarus pä brazaletenac churaraquïna, ucanacasti korit luratänwa, pesopasti pataca gramoniraquïnwa, 23ucatsti saraquïnwa:\n—Avist'ita, ¿qhitin phuchapätasa? ¿Utjaraquispacha awquiman utapanjja jakenacajjampi, nayampi aca aruma samart'asiñataquejja? —sasa.\n—Betuelan phuchapätwa, ucasti Milcampina Nacorampin wawaparaquiwa. 25Utajjanjja utjiw mä chekajj juman korpachasiñataquejja, uqhamarac camellonacamataquis pastojj waljaraquiwa —sasa.\n26Ucapachaw sirvirejj quillt'asisin Diosarojj yupaychäna, 27saraquïnwa: “¡Kollanäpan Abraham uywirejjan Diosapajja, jupajj chekapapuniwa, qhuyapayasiriraquiwa Abraham uywirejjataquejja, thaquinsa juparaquiw irpasinquitu, uywirejjan familianacapan utapar puriñajjcama!” sasa.\n28Rebecasti taycapan utaparuw jalaraquïna, take cunatejj pascatayna ucanac avist'añataqui. 29Jupasti mä jilaniraquïnwa Labán sata, ucasti uma phuch'ururaquiw jalacama jalanïna, uca jaquir jicjjatañataqui, 30Labanasti anillompi, brazaletenacampi uñjäna, cuntejj cullacapajj amparaparu apcän ucanaca, uqhamarus sum ist'araquïna cuntejj uca jakejj siscatayna ucanacjja. Labanasti Abrahaman sirviriparuw jac'achasi, jupasti phuch'u jac'an camellonacapampi cuna sayt'atäscänwa, 31ucatsti saraquïnwa:\n—Jutam, Diosan bendicit tata. ¡Cunjämarac jumasti aca ankan kheparätasti, nayajj jumataquejj utajjan mä cheka waquichta, uqhamaraqui camellonacamataquisa! —sasa.\n32Uqhamasti sirvirejj utaruw saräna, ucanwa Labanajj camellonacat carganacapa apakäna, ucatsti mank'a churaraquïna, uma aptaniraqui sirvirina, uqhamarac jupamp chica sarapcän uca jakenacan cayunacap jarekasipjjañapataqui.\n33Cunapachatejj mank'a sirvt'apcän ucqhasti, Abrahaman sirviripajj sänwa:\n—Janiw nayajj mank'quiristti cunatejj sañajjäqui uca janïra arscasajja —sasa.\n—Arsuscaquim —sasaw saraquïna.\n—Nayajj Abrahaman sirviripätwa. 35Tatitojj walipuniw uywirejjarojj bendiciraqui, jupasti wali kamiriraquiwa. Tatitusti ovejanaca, vacanaca, kori, kollke, sirvirinaca, camellonaca, asnonaca uqhamwa churi. 36Uqhamarus Sara warmipajj mä yokall wawa wawachasiraqui cunapachatejj jupajj chuymanëjjän ucapacha, uywirejjasti wawaparuraquiw take cun jaytawayjje. 37Uywirejjasti mä juramento lurayaraquitu, saraquituwa: ‘Jan munamti wawajjan aca Canaán orakenquir warminacampi casarasiñapjja, cawqhantejj nayajj utjcta ucana, jan ucasti 38awquejjan familiapan ucar saram, ucatsti familiajj taypit mä warmi wawajjataquejj thakhanirapim’ sasa. 39Nayasti saractwa: ‘Tata, ¿jan uca warmejj nayampi chica jutañ muncan ucqhasti?’ sasa. 40Jupasti saraquituwa: ‘Nayajj Tatitun thaquipan sarnakawayta, juparaquiw mä angelap qhitanini, saräwiman yanapañapataqui, uqhamat mä warmi wawajjatac irpaniñamataqui, familiajj taypita, awquejjan familiapata. 41Ucampisa, janitejj familianacajjajj uca tawako irpjjaruyaniñ munapcätam ucqhaquiw juramento luratamatjja libre uñjasjjäta’ sasa.\n42“Uqhamapï jichhürojj uma phuch'u jac'aru purintjja, ucatsti Abraham uywirejjan Tatitu Diosaparuw mayt'asiractjja, aqham sasa: ‘Dios, jumatejj aca saräwejjan yanapïtäta ucajja, 43nayasti achict'assmawa aca uma phuch'u jac'an jicjjatasisinjja aqhamäñapa: Cawquïr tawakotejj aca uma phuch'u jac'aru jutcani uma aptasiri, ucatsti nayajj säjja: ‘Achict'asmaw mä juc'a umay umt'ayita uca wacullamat’ sasa, 44ucatsti jupatejj sitani: ‘Acajj umajj umt'am, uqhamaraqui camellonacamataquis aptaniraquï’ sasa, ucäniw, Tata, uywirejjan yokapataqui warmi ajllcäta ucajja’ sasa. 45Ucampis janiw tucuycäyätti chuymajjan uqhama Diosat mayisiñjja, ucapachaw Rebecarojj uñjta callachipjjaru wacullas apt'ata jutasquiri. Jupasti phuch'uruw mantäna uma apsuñataqui, ucatsti saractwa: ‘Umay wajjt'ita’ sasa. 46Jupasti janc'aquiw wacullapjja apakasi, ucatsti saraquituwa: ‘Umt'am, uqhamarac camellonacamarus umt'ayaraquï’ sasa. Ucatsti umt'ayaraquituwa, camellonacajjarus uqhamaraqui. 47Janc'aquiw jisct'aracta: ‘¿Qhitin phuchapätasa?’ sasa. Jupasti saraquituwa: ‘Betuelan phuchapätwa, ucasti Nacorampina, Milcampina wawaparaquiwa’ sasa. Ucatwa nayajj uchta mä anillo nasaparu, uqhamarac pä brazaletenaca amparanacaparusa. 48Quillt'asisinsti Abraham uywirejjan Tatitu Diosaparuw yupaycharacta, nayar chekaqui thaquinjam irpanitapata, uqhamat uywirejjan jilapan phuchapa, yokapataqui irpañajjataqui. 49Jichhajj sapjjeta: Jumanacajj asqui lurapjjasmati uywirejjampejja janicha, jan waquiscchi ucqhasti sapjjaraquita, uqhamat nayajj amuyt'asiñajjataqui cunatejj lurañajjäqui uca toketa” sasa.\n50Ucatsti Labanampi Betuelampejj sapjjänwa:\n—Take acanacasti Tatitutwa juti, janiw nanacajj “Janiw” sapquirismati, ni “Jïsa” sapcaraquirismasa. 51Acajj Rebecajj juman nayrakatamancasquiwa, irpjjaruwayam ucatsti sarjjam. Uywiriman yokapan warmiparaquïpan, cunjämtejj Tatitojj sisqui uqhamarjama.\n52Abrahaman sirviripasti uca arunac ist'asinjja quillt'asisin orakcamaw alt'asi, Tatitu nayrakatana. 53Ucatsti walja yänaca, korit lurata, kollket lurata yänaca, uqhamarac isinac apsusisinwa Rebecar churäna. Jilaparus, taycaparus regalonacjja churaraquïnwa. 54Ucatsti jupampi compañanacapampejj mank'apjjäna, umapjjäna uqhamwa lurapjjäna, ucärmasti ucanwa khantatipjjaraquïna. Khepärmanthi alwasti, cunapachatejj sartjjapjjän ucqhasti sirvirejj sänwa:\n—Uywirejjan utapar cuttjjä, qhitjjapjjeta —sasa.\n55Ucampisa jilapampi, Rebecan taycapampejj sapjjaraquïnwa:\n—Mä tunca urunacampi tawakojj khepart'acpan nanacampi, ucat jumanacampi chica sarjjaraquini —sasa.\n—Jan juc'ampi jarc'apjjestati. Diosaw nayarojj saräwejjan yanapasquitu, uqhamasti uywirejjan utapar qhitanucjjapjjeta.\n57Ucatsti jupanacajj sapjjaraquïnwa:\n—Uqhamajj tawakor jisct'añäni, camschinïya jupajja —sasa.\n58Rebecaruw jawsapjjäna, jisct'apjjaraquïnwa:\n—¿Aca jakempi chica sarjjätati? —sasa.\n59Ucatsti Rebecarojj qhitanucjjapjjaraquïnwa, jupar uywirïcän uca warmimpi cuna, uqhamaraqui Abrahaman sirviriparusa, compañanacaparusa. 60Rebecarusti aqham sasaw bendicipjjaraquïna:\n¡Jumasti waranka, warankanacan taycapäman!\n¡Wawanacamasti uñisirinacapan marcanacapsa catuntapjjaracpan!” sasa.\n61Ucatsti Rebecampi, sirvientanacapampejj camellonacaruw lat'jjatapjjäna, ucatsti Abrahaman sirviripampi chicaw sarjjapjjäna. Uqhamwa sirvirejj Rebecarojj irpanïna, uca chekatsti sarawayjjaraquïnwa.\n62Isaacasti “Uñjquitu, jaccaraqui” sisqui uca phuch'utwa cuttasincäna, jupasti Néguev tokenacanwa jacaraquïna. 63Ch'amacthapipansti ucsa tokenac muytt'iriw saratayna. Ucatsti acatjamatwa camellonacar jac'achasisinquir uñjaraquïna, 64Rebecasti uñjaraquiwa, Isaacar uñjasinsti camellot sarakasinjja, 65sirviriruw jisct'äna:\n—¿Qhitis uca jakejj pampanjam jiwas toker jutqui ucajja? —sasa.\n—Uywirejjan yokapaw —sasaw sirvirejj saraquïna. Ucatsti jupajj ajanupjja mä velompiw imantasïna.\n66Sirviristi Isaacarojj take cunwa avist'araqui. 67Ucatsti Isaacajj Rebecarojj, Sara taycapan carpaparuw irpasjjäna, ucatsti jupampiw casarasiraquïna. Isaacasti walpun Rebecarojj munasïna, uqhamataracwa taycapan jiwatapatjja chuymachasïna.


Jesusajj demonionakjjar munañaniwa | Jesusan sarnaqatapa\nJesusajj demonionakjjar munañaniwa\nDEMONIONAKAJJ KHUCHINAKARUW MANTAPJJÄNA\nGalilea Qotan jan walin uñjasipkäna uka qhepatjja, Jesusan discipulonakapajj qota khurkataruw purjjapjjäna. Ukar purisajj demonionakan mantat pä jaqenakaw Jesusar jikjjatäna, sepultur taypitwa mistunipjjäna. Wali ajjsarkañ jaqenakäpjjänwa. Marcosampi Lucasampejj maynitakwa jukʼamp qhanañchapjje, inas jupajj wali qhorüchïna ukhamarak jaya tiempo demonionakan mantatächïna.\nUka sintkañ jaqejj jan isiniw sarnaqäna, “uruy arumaw sepulturanak taypinsa qollunakansa wali jachʼat arnaqasis sarnaqäna, jupa pachparakiw qalanakampis kharinoqasïna” (Marcos 5:5). Wali ajjsarkañ jaqënwa, janirakiw khitis uka jakʼankir thaknam pasañ munkänti. Walja kutiw cadenanakampi chinuntapjjäna, jupajj jan kunakiw uka cadenanak tʼaqaräna. Janipuniw khitis katuntañatakejj chʼamanïkänti.\nUka jaqejj Jesusar jakʼachasisajja, nayraqataparuw killptʼasïna. Demonionakasti jachʼatwa uka jaqer arnaqayapjjäna, akham sasa: “Jesús, Jachʼa Diosan Yoqapa, ¿kun luriris akar jutta? Diosan sutipjjar juramentompi arsuñamatakiw ruwtʼassma, janikiy tʼaqesiyistati” sasa. Jesusasti demonionakjjar munañanïtap uñachtʼayasajj akham sänwa: “Uka jaqet mistum demonio” sasa (Marcos 5:7, 8).\nUka jaqerojj walja demonionakaw mantapjjäna. Jesusajj “¿kunas sutimajja?” sasin jisktʼäna ukhajja, “Legión satätwa, waljanïpjjataj layku” sasaw säna (Marcos 5:9). Roma markankir waranqa soldadonakani mä ejercitoruw mä legionat uñtʼasïna. Ukhamasti walja demonionakaw uka jaqer mantapjjäna, uka jaqer tʼaqesiyasajj wal kusisipjjarakïna. Uka demonionakasti “janikiy mikʼayar khitapjjestati” sasaw Jesusar ruwtʼasipjjäna. Amuyatajja jupanakarusa, jupanakar pʼeqtʼiri Supayarusa kunas pasäni uk yatipjjpachänwa (Lucas 8:31).\nUka jakʼanjja 2.000 khuchinakaw manqʼasipkäna, uka animalanakajj Leyirjamajj janiw qʼomäpkänti janirakiw judionakajj uywapjjañapäkänti. Uka demonionakajj akham sasaw Jesusar sapjjäna: “Khä khuchinakar khitapjjeta, ukhamat uka khuchinakar mantañataki” sasa (Marcos 5:12). Jesusasti sarapjjamay sasaw sarakïna. Demonionakajj khuchinakaruw mantapjjäna. Uka 2.000 khuchinakasti mä barranco patjjatwa qotar chhukuntapjjäna, umamp ajjskatasaw jiwarapjjarakïna.\nUkanak uñjasajja, ukaratpachaw khuchi awatirinakajj tʼijtjjapjjäna. Markankir jaqenakampiru markat anqäjjankir jaqenakampiruw yatiyapjjäna. Ukatjja jaqenakajj kunas pasäna ukanak uñjiriw mistunipjjäna. Demonionakan mantatäkäna uka jaqerojj amuyupankjjatapwa uñjapjjäna. Uka jaqejj Jesusamp chik qontʼata, suma isthaptʼatäjjänwa.\nUk uñjirinakasa yatirinakas walpun ajjsarapjjäna, qhepat kunanakampis Jesusajj lurpachäni sasaw sapjjäna. Ukatwa ‘aka lugarat sarjjam’ sasin Jesusar sapjjäna. Jupasti sarjjañatakiw mä boter sarjjatjjäna. Demonionakan mantatäkäna uka jaqejja, ‘jumamp chikaw sarañ munta’ sasaw Jesusar ruwtʼasïna. Ukampis Jesusajj akham sasaw khitjjäna: “Utamar sarjjam, familiaranakaman ukaru. Kunanaktï Jehová Diosajj jumatak lurki, kunjamsa jumat khuyaptʼayastam taqe ukanak jupanakar yatiyanim” sasa (Marcos 5:19).\nJesusajj waliptaykäna uka jaqenakarojja, janiw mayninakar yatiyapjjätati sasaw sirïna. Jesusajj janiw milagronakat istʼasaki arkapjjañap munkänti. Ukampis jichhajj demonion mantatäkäna uka jaqer waliptayasajj Jesusajj kunja chʼamanisa ukwa uñachtʼayäna ukatwa yatiyanim sasin säna. Ukhamatwa Jesusajj jan jikjjatkaspäna uka jaqenakarojj uka jaqejj yatiyaspäna. Maysa toqetjja khuchinakan jiwarapjjatapat jaqenakajj jan wali parlapjjaspäna ukhajja, jupaw uk sum qhanañchaspäna. Ukatwa uka jaqejj kunsa Jesusajj jupa layku luräna, uk Decápolis cheqan utjkän taqe uka markanakar yatiyir saräna.\n¿Kunatsa Marcosampi Lucasampejj demonion mantatäkäna uka jaqenakat maynitaki qhanañchapjjäna?\nDemonionakajj kunas jutïrin jupanakampejj pasani uk yatipjjänwa sasinjja, ¿kunatsa sissna?\nDemonion mantatäkäna uka jaqer qollasajja, ¿kunatsa Jesusajj taqe ukanak mayninakar yatiyanim sasin sispachäna?


Bible in one year - Aymara Bible 1997 - February 26\n1. Tatitusti Moisesarojj aqham saraquïnwa: “Aaronan wawanacapa sacerdotenacampi parlam, ucatsti jupanacarojj saraquim, jan k'añuchasipjjpati mayni familiana jiwata janchipa llamct'asajja,\n2. mayni jac'a familia jiwipanacwa llamct'aspajja, taycapäspa, awquipäspa, yokall wawapäspa, jan ucajj imill wawapäspa, jilapäspa,\n3. jan ucajj mä soltera cullacapäspa, cawquïritejj jupampi jaccäna solteräcasina; ucanac laycuquiwa k'añucht'asispajja.\n4. Ucampisa janipuniw k'añuchasiñapäquiti mayni casado familia laycojja.\n5. “Janipuniw ñic'utanacapjja mururasipjjañanacapäquiti ni sunqhanacapsa mururasipjjañapäquiti, janiraquiw janchinacapsa k'allunokasipjjañapäquiti,\n6. jan ucasti Tatitu Diosaparuwa catuyasipjjañapa, janiraquiw jupan sutipjja ñankhachapjjañapäquiti, jupanacaw take ofrendanacjja nact'ayasina uqhamarac pachpa Tatitun t'ant'apsa loktapjjejja uca laycu; uqhamasti jupanacajj Tatitutaqui yakhachatapuniw sarnakapjjañapa.\n7. “Janiraquiw walja chachanacampi sarnaker warminacampisa casarasipjjañapäquiti, ni mä ch'amampi warmisita warmimpisa ni jaljtata warmimpisa, uca sacerdotenacajj Diosataqui yakhachatäpjjatap laycu.\n8. Jupanacarusti yakhachatpuni utjayaraquim, jupanacajj Tatitun t'ant'apa loktirïpjjatap laycu. Jupanacasti jumataqui yakhachatäpjjaraquiniwa; naya Tatitusti kollanätwa, nayaraquiw jupanacarojj kollana tucuyaractjja.\n9. “Mä sacerdoten phuchapatejj jan wali sarnakani, ucatsti walja chachanacampi sarnakeri warmi tucjjaraquini ucasti pachpa awquiparuw ñankhachasqui, uca warmejj jacquirpacha naqhantayatäñapawa.\n10. “Sacerdotenacan jilïripasti, cawquïritejj sacerdoteta isthapisiñataquejja churatäqui, cuna aceitetejj p'ekepjjaru warjjatatacänjja uca laycu, uca sacerdotesti janipuniw ñic'utapajj t'isatatata sarnakañapäquiti, janiraquiw isipsa mä llaquisiñ uñacht'ayañ laycusa ch'iyanokasiñapäquiti;\n11. janiraquiw cawqhantejj mä amayajj callnokatäsqui ucarusa mantañapäquiti, uca amayajj awquipan jan ucajj taycapan amayapäscpasa; janipuniw ucanacampejj k'añuchasiñapäquiti.\n12. Tatitun kollanawjapatsti janipuniw mistuñapäquiti, janiraquiw uca chekan kollanätapsa jisc'achayañapäquiti, jupjjaru cuna aceitetejj Tatituru loktatäqui ucajj warjjatatätap laycu. Nayätwa Tatitojja.\n13. “Warmipäñapataquisti jan chacha uñt'iri mä k'oma tawako thakhasiñapawa.\n14. Janipuniw mä viuda warmimpi ni mä jaljtata warmimpisa casarasiñapäquiti, ni ch'amampiqui warmisita warmimpisa ni walja chachanacampi sarnakeri warmimpisa; warmipasti jan chacha uñt'iri warmïñapawa, uqhamarusa jupa castäñaparaquiwa,\n15. uqhamat jan wawanacapar jisc'achascañapataqui, take jakenacapa taypinjja, naya Tatituw juparojj nayataqui yakhachasiractjja uca laycu.”\n16. Tatitusti Moisesaruw parläna; aqham saraquïnwa:\n17. “Aaronarusti aqham saraquim: Acat ucsarusti, uqhamarac jichhajj acat kheparusa, wawanacamatjja cawquïrinacatejj cuna usutäpjjanisa, jan ucajj cuna jan walisa jupanacan janchipana utjani ucanacasti janipuniw t'ant'a lurata ofrendanacjja Diosaru loktapcaniti,\n18. jan ucajj khana arunjja cawquïri wawanacamatejj janchipanjja jan c'umaräcani; juyqhünisa, cojönisa, jan ucajj nasapasa wist'üni, jan ucajj jinchupasa ch'ulla ch'ulläni,\n19. jan ucajj charanacapasa, amparapasa p'aquitäni,\n20. q'umünisa, jan ucajj jisc'a chokollu jakënisa, nayrapan cuna manchanacasa utjani, jan ucajj sarna usunïnisa, jan ucajj janchipasa phallarascani, jan ucajj k'orutapasa usuchjatäni ucanacasti janiw ofrendanaca Diosarojj loktapcaspati.\n21. Aaronan wawanacapatsti janipuniw cawquïritejj jan c'umaräpqui ucanacajj ofrendanac Diosaru loktapcaniti; jupanacajj janiw c'umaräpquiti, uca laycu janiraquiw Diosan ofrenda t'ant'apsa loktapcaspati.\n22. Ucampisa uca t'ant'atjja, uqhamarac uca kollana jan ucajj sinti kollana yänacatsa mank'ascaniwa,\n23. ucampisa janipuniw velo khepäjjaru mantcaniti ni altararusa jac'achascaraquiniti, uqhamat uca jan c'umara cancañapampejja nayan kollana chekjja ñankhachascañapataqui. Naya Tatituw uca kollana chekjja nayataqui yakhachasta uca laycu.”\n24. Moisesasti take aca arunacwa Aaronaru, uqhamarac wawanacaparu, uca quipcaraqui take israelita jakenacarusa yatiyäna.\n2. “Aaronampiru wawanacapampirusti aqham saraquim: Jupanacajj wali amuyasipjjañapawa cuna yänactejj israelitanacajj nayaru loktapquitu ucanacatjja, uqhamat jupanacajj jan nayan kollan sutejja ñankhachasipcañapataqui. Nayätwa Tatitojja.\n3. “Jupanacarusti saraquim, jichhasa acat kheparusa cawquïritejj Aaronan wawanacapata jan k'omäcasina cuntejj israelitanacajj nayataqui yakhachapjje ucanaca nayaru loktitani ucasti, nayan nayrakatajjatjja jiwayatäniwa. Nayätwa Tatitojja.\n4. “Aaronan wawanacapata, cawquïritejj lepra usunïni jan ucajj jathapsa aywiyasini, ucasti janiw kollana yänacatjja mank'caniti jupan suma c'umarachasiñapcama, uqhamarac suma k'omachasiñapcama. Qhititejj mä jiwata jakena cuna k'añupsa llamct'ani, jan ucajj jathapsa aywiyiri jakerusa llamct'ani,\n5. jan ucajj mä catari casta animal llamct'asasa k'añuchasini, jan ucajj mayni jakesa k'añücasina mayni jake masiparu llamct'asina k'añu tucuyaraquini,\n6. uca jakesti jayp'ucama k'añuw uñjasini, janiraquiwa kollana yänacatjja mank'añapäquiti janitejj umampi jarekascani ucapachajja.\n7. Inti jalantaruwa k'oma uñjasjjaraquini, uca pasatatwa kollana yänacat mank'jjaraquini, ucajj mank'añapätap laycu.\n8. Mä jupa pachpa jiwayata uywan aychapsa, uqhamarac monte animalanacan jiwayata uywan aychapsa janipuniw mank'caniti, uqhamat ucanacampi jan k'añuchasiscañapataqui. Nayätwa Tatitojja.\n9. “Jupanacarusti saraquim nayan arunacajjaru phokhasa sarnakapjjpan, janiraqui t'akhesiñaru puripjjpati nayan arunacajja jan phokhasa, uqhamatwa jan jiwarapcaraquiniti. Naya Tatituw jupanacarojj nayataqui yakhachasiracta.\n10. “Janipuniw yakha marcat jutiri jakenacajj cunatejj kollanäqui ucanacatjja mank'caniti. Janiraquiwa sacerdoten korpachatapasa, ni sacerdotetaqui irnakeri jakesa uca kollana yänacatjja mank'añapäquiti.\n11. “Sacerdotetejj mä esclavo kollkepampi alasini, ucapachasti uca esclavojj uca kollana yänacat mank'ascaraquiniwa. Uqhamarac cawquïrinacatejj sacerdoten utapana nacipqui ucanacasa uca kollana yänacatjja mank'ascaraquiniwa.\n12. “Sacerdoten phuchapatejj yakha marcat jutiri chachampi casarasini, ucatsti janiw cunanacatejj sacerdoter churatäqui ucanacatjja mank'caniti.\n13. Ucampisa maynitejj chachampi jaljtata warmïchi jan ucajj viuda warmïchisa, janiraqui wawanïcchiti, ucatsti awquipan utaparu cuttawayjjaracchi solteräcaspas uqhama, uca warmisti awquipan mank'añanacapatwa mank'ascaraquini. Ucatsipana janipuniw yakha marcat jutirinacajja uca mank'at mank'caniti.\n14. “Maynitejj pantjasisina mä kollana mank'a mank'anejja, ucasti sacerdoterojj uca mank'a cuttayjjañapawa, uqhamarac chicatan chicatapatjja mä juc'a menost'atampwa cuttayjjani,\n15. ucampisa sacerdotenacajj janipuniw jakenacarojj uca kollana yänacjja taquisiyañapäquiti, cunanacatejj Tatituru loktatäqui take ucanacjja,\n16. janiraquiw jakenacajj uca kollana mank'anaca mank'antapjjatapa laycusa taquisiyapjjañapäquiti. Naya Tatituw ucanacjja nayataqui yakhachasta.”\n17. Tatitusti Moisesaruw parläna; aqham saraquïnwa:\n18. “Aaronampi, uqhamarac wawanacapampi parlam, uqhamarac take israelita jakenacampisa, ucatsti aqham saraquim: Mayni israelita jaketejja jan ucajja mayni yakha marcat jutiri jakesa, cawquïritejj jumanac taypina jaccani, ucanacatejj, mä uywa Tatituru nact'ayasina loktaña munanejja mä arsüwi phokhañataquisa jan ucajj mä churäwi ofrenda churañataquisa,\n19. ucapachasti mä orko uywa churañapawa, jan cuna camacht'ata c'umara uywäñaparaquiwa, uqhamat ucajj catokatäñapataqui. Uca uywasti mä orko vacäspawa, jan ucajj mä orko ovejasa jan ucajj mä cabritosa,\n20. ucampisa uca uywajj janipuniw cuna camacht'atäñapäquisa, jan ucasti mä c'umara uywäñapawa, janitejj c'umaräcaspa ucapachasti janiw catokatäcaspati.\n21. “Cawquïri jaketejj Tatituru mä sumancthapiña sacrificio loktani ucasti mä arsüwita phokhañataquïpasa, jan ucajj chuymapatjama churaña ofrendäpasa, ucanacasti mä c'umara orko vacäñapawa, jan ucajj mä c'umara ovejäñapawa, ucampisa ucanacajj c'umara uywanacäñapawa uqhamata catokatäñapataqui.\n22. Jan Tatiturojj juyqhu uywanac loktapjjamti, ni usuchjata, cojo, sirq'irara, sarnarara ni karachrara uywanacsa; janiraqui uca uywanacjja Tatitun altarapjjaru nact'ayasina loktapjjamti.\n23. Chuymamatjama ofrenda loktäwsti mä orko vaca jan ucajj mä orko oveja loktapjjäta, ucanacasti ch'ulla ch'ulla cayunïscpasa, ucampisa uca casta uywanac loktäwejja janiw catokatäcaraquïtati mä arsüwima phokhañ munasin loktäta ucapachajja.\n24. Tatiturusti janiraquiw k'oruta usuchjata uywanac loktapjjätati, jan ucajj ni capsuta uywanacsa loktapjjätati. Jumanacasti janipuni uca luräwinacjja orakeman lurapjjamti.\n25. Uca casta uywanacsti janiraqui catokapjjamti yakha marcat jutir jakenacatjja Tatitutaqui mä mank'añäcaspas uqhama, ucanacasti usuchjata uywanacawa, uca laycu janiw jumanacatjja uca casta uywanacajj catokatäcaniti.”\n27. “Cunapachatejj uywanacamajj mä vaca kallu wawachani, jan ucajj mä orko oveja kallsa, jan ucajj mä cabritsa wawachapjjani ucapachasti uca kallunacajj taycap jac'ancasipcaniwa pakallko urunaca phokhasiñapcama, ucampisa quimsakallko uru phokhasjjepansti uca kallunacajj taycapatjja apakatäjjaraquispawa Tatituru sacrificiot nact'ayasin loktañataqui.\n28. “Jani mä vacarojja, uqhamarac mä ovejarusa, kalluparusa uca pachpa uruna qharinucupjjamti.\n29. “Cunapachatejj Tatituru mä ofrenda yuspagarasa churäta ucapachasti, wali sumpuni loktam, uqhamata uca ofrenda loktäwejja suma catokatäñapataqui.\n30. Uqhamarusa ucürpacha mank'antjjaraquim janiraqui khepürutaquejj jilt'ayamti. Nayätwa Tatitojja.\n31. “Nayan camachi arunacajjarjam sarnakapjjam; uca camachinacsti phokhapjjapunim. Nayätwa Tatitojja.\n32. “Nayan kollana sutejjsti janipuni taquisimti, uqhamatwa take israelitanac taypinjja nayajj asquit uñt'atayäjja. Naya Tatituw jumanacarojj nayataqui yakhachasipjjsma,\n33. nayaraquiw jumanacarojj Egiptota apsunipjjsma, nayajj jumanacan Diosamäñajjataqui. Nayätwa Tatitojja.”\n11. Tatay, thaquim uñacht'ayita, cheka thaquiman irpita, timanacan nayatac utjatap laycu.\n12. Janiquiy timajjan amparaparojj catuyistati, nayataquejj c'ari ircatirinacaw sarti, khoru jakenacaw sartaraqui.\n13. Nayasti jacañ oraken Tatitump cusisiñataquiw suyt'ascta.\n14. Tatitur takpach chuymamp iyawsam, ch'amañchasim, jan ajjsaramti, ¡Tatitur takpach chuymamp iyawsam!\n13. Yatiñan jaken parlatapanjja yatiñ cancañawa utji, ucampis jan amuyt'an jaketaquisti ucajj lawampi jawk'anokcsnas uqhamawa.\n14. Yatiñan jakenacajj wali amuyt'ampiwa parli, ucampis jan yatiñani jakenacan parlatapasti jan walt'añanac utjayirjamawa.\n15. Kamir jakerojj, kamir cancañapawa arjjati; pobresti jan walt'añaruwa puri, pobrëtap laycu.\n16. Asqui jaken catokäwipajj jacañawa; jucharar jaken apthapïwipasti jucha lurañaquiwa.\n21. Cunapachatï Jesusajj boteta kota qhurcataru cutcatjjän ucqhajja, walja jakenacaw jupan ucarojj purinipjjäna. Jesusasti kota thiyaruw kheparjjäna.\n22. Ucatsti mä jakew jutäna, Jairo sutini, jupasti sinagoganjj mä jilïrïnwa. Purinisinsti Jesusan nayrakataparuw quillt'asïna.\n23. Ucatsti juparojj walpun achict'asïna: —Phuchajjaw jiwirjama. Saraquiñäniya, amparamampiy lokjjatt'anirapita waliptjjañapataqui —sasa.\n24. Jesusasti iyawsasaw jupamp chic saräna. Walja jakenacaraquiw arcasinjja Jesusar ñekjapjjäna.\n25. Uca jakenac taypinsti mä warmiw utjäna. Jupasti tunca payan maraw wila apa usunïna.\n26. Walja kollirinacamp kollayasisinjja, walpun t'akhesïna; take cunatï jupan utjcän ucanacs tucjasïnwa, ucampis janiw waliptcänti, jan ucasti juc'ampiquiw usuntjjäna.\n27. Jesusat parlir ist'asinjja uca warmejj khepäjjat jakenac taypit maqhatasinwa Jesusan isip llamct'äna.\n28. Chuymapansti saraquïnwa: “Isipac llamct'ä, ucat waliquëjjäwa” sasa.\n29. Ucspacharaquiw wila apa usupajj t'act'jjäna. Jupasti janchipanjja yatisjjänwa uca t'akhesiñata waliptjjatapa.\n30. Jesusasti amuyasiraquïnwa ch'amapampi maynir c'umaraptayatapa. Ucatsti khepäjj uñaquipstasinjja jisct'asïnwa: —¿Qhitis isit llamct'itu? —sasa.\n31. Discipulonacapasti juparojj sapjjänwa: —Jakenacaraquis ñekthapisctamjjä. Ucatti jisct'apjjesta: ¿Qhitis llamct'itu sasa?\n32. Ucampis Jesusajj take tok uñatatasi, isipat llamct'quis ucar uñt'añataqui.\n33. Ucat warmejj ajjsarañat qhathatt'asisaw Jesusan nayrakatapar quillt'asïna, cunatï jupampi lurascatayna uca yatisa, take cunsa chekap arsusiraquïna.\n34. Jesusasti sänwa: —Wawa, iyawsatam laycuw c'umaräjjtajja. Jichhasti sumac sarjjam. Usumatsti c'umaräjjtawa —sasa.\n35. Uqham parlquiriruw, sinagogan jilïrïquis ucan utapat qhitanitanacajj Jairor yatiyir purinipjjäna. —Phuchamajj jiwjjewa. ¿Cunataquirac Jesusarusti inamay ch'am tucuyascätasti? —sasa.\n36. Jesusasti uqham parlir ist'asajja, sinagoganquir jilïrirojj sänwa: —Jan ajjsaramti, iyawsaquim —sasa.\n37. Jesusasti janiw takenimp sarañ muncänti, jan ucasti Pedrompiru, Jacobompiru, Juan jilapampiruquiw irpäna.\n38. Sinagogan jilïrïquis ucan utapar purcasinsti jakenacarojj wal ojjosquir jicjjatäna. Yakhepanacasti wal jachasipcäna, uqhamarac wararisipcäna.\n39. Utar mantasinsti jupanacarojj sänwa: —¿Cunats ucatak ojjopjjta, jachapjjaracta? Uca wawajj janiw jiwatäquiti jan ucasti iquisquiwa —sasa.\n40. Uc ist'asinsti jakenacajj jupatjja larusipjjänwa. Ucatsti Jesusajj takeniruw ankar ananucüna. Imill wawan awquipampi taycapampi Jesusamp chica sarapcänsa ucanacampiquiw utarojj mantapjjäna.\n41. Amparata catusinsti, Jesusajj sänwa: —Talita cumi. —(Ucajj sañ muni: Imill wawa, jumaruw sisma, sartjjam) —sasa.\n42. Ucspachaw imill wawajj sartasina sarnakjjäna, jupasti tunca payan maranïnwa. Jakenacasti uc uñjasajj wal muspharapjjäna.\n43. Ucampis Jesusajj walpun jupanacarojj ewjjt'äna jan qhitir cuns arsupjjañapataqui. Ucatsti —Imill wawar mank'a churapjjam —saraquïnwa.


Bible in one year - Aymara Bible 1997 - June 25\n1. Davidajj take jilïrinacaru, comandantenacaru, uqhamarac capitananacaruwa jisct'asïna,\n2. uqhamaraquiw take Israel marcarus jisct'asiraquïna, aqham sasa: “Jumanacataquitejj asquïchi, uqhamarac Tatit Diosasatsa waquisiracchi ucajja, yatiyapjjañäni marca masinacasajj Israelana take chekana kheparasipqui ucanacaru, uqhamarac take sacerdotenacaru, levitanacaru, qhitinacatejj marcanacapana, awatiña orakenacapana kheparasipqui ucanacaru jawsasina jiwasanacaru mayachasiñapataqui,\n3. Diosasana arcapa aptasinjjañasataqui. Uca arcasti Saúl chachajj reyïcäna ucqhatpachwa armjjayätanjja” sasa.\n4. Marcpacha take jakenacaw: “Waliquiwa” sapjjäna uqham lurasiñapataqui, uca arsutapajja takenitaquiwa asqui amuyasïna uca laycu.\n5. Davidasti take Israelpacharuwa tantacht'äna, Sihor chekata Egiptompi korpäqui ucqhata Hamat uca chekaru mantañäquis ucacama, Diosan arcapa Quiriat-jearim uca chekat aptanjjañataqui.\n6. Ucatsti take Israel jakenacamp chicawa Davidajj Quiriat-jearim ucaru maqhatäna, uca chekasti Judá orakenjja Baala sataraquïnwa. Davidasti saränwa Tatitun Arcapa ucata aptaniñataqui, uca arcasti querubines sat angelanac taypin trononiwa, uqhamarac uca arca patjjanaracwa sutipasa art'asitaraqui.\n7. Uca arcjja machak carretaru uchasinwa apasjjapjjäna, Abinadab chachan utapata. Uca carretjja Uza, uqhamarac Ahío uca chachanacaw apasipcäna.\n8. Uccañcamasti Davidampi, take Israel marcampejja sarasipcänwa k'ocht'asisa, thokt'asisa take ch'amanacapampi, arpa toct'at musicapampi, salterionacampi, panderonacampi, platillonacampi, trompetanacampiraqui.\n9. Cunapachatï Era de Quidón sutimpi uñt'ata chekaru puripcäna ucqhajja, Uza sat chachawa arcaru catthapïna orko vacanacan lanctapjjatap laycu.\n10. Ucampis Tatitojj colerasïnwa Uza chachataqui, arcaru amparapamp catthapitapata, ucatsti Diosajj ucqhanpachwa jupar jiwayäna.\n11. Davidasti walwa mayjt'asïna Tatitojj Uza chacharu jiwayatapata, ucatwa uca chekarojj sutichäna Pérez-usa sasa, jichhacamasa uca sutimpiquïsquiwa.\n12. Ucatsti Davidajj uca pachpa urpachawa Diosar wali ajjsaräna, ucatsti jach'atwa säna: “¡Janiw Diosan arcapajj utajjar apasiñjamäquiti!” sasa.\n13. Davidasti janiw arcjja Davidan Marcaparojj apcänti, jan ucasti Gat chekanquiri Obed-edom sat chachan utaparuwa apayjjäna.\n14. Diosan arcapasti quimsa phajjsiwa Obed-edom sat chachan utapancäna, ucatsti Tatitojj Obed-edom chachan familiaparojj bendicïnwa, uqhamarac take utjirinacapjjarusa.\n1. Tiro ucanquiri Hiram sat reyejja Davidan ucarojja qhithanacwa qhithäna, uqhamarac albañilanaca, carpinteronaca, jupanacasti cedro madera apapjjäna palacio lurañataqui.\n2. Ucatsti Davidajj amuyänwa Tatitojj Israeljjaru reyita utt'ayatapa, uqhamarac reinopa Israel marcapjjaru jach'aru aptatapata.\n3. Davidasti Jerusalén marcanjja juc'amp warminacanïnwa, ucatsti juc'amp yokall wawanacani, imill wawanacaniraqui.\n4. Jerusalenan nacipcäna ucanacasti aqham sutininacänwa: Samúa, Sobab, Natán, Salomón,\n7. Elisama, Eliada, Elifelet ucanacaraqui.\n8. Cunapachatï filisteonacajj yatipjjäna Davidajj Israel marcjjaru reyita utt'ayatätapatjja, take jupanacaw Davidaru thaktapjjäna; ucampis Davidajj yatïnwa, ucatwa jupanacar jicjjatiri jutäna.\n9. Ucatsti filisteonacajja Refaim sat valle tokewa jutantapjjäna.\n10. Uccañcamasti Davidajj Tatituruw jisct'äna, aqham sasa: —¿Filisteonacarojj chhuct'apjjeristti? ¿Jupanacarojj atipjayitasmati? —sasa. Tatitojj sänwa: —Jïsa, maqhatascaquim, jupanacjjarojja atipjayämäwa —sasa.\n11. Davidasti Baal-perazim sat ucar maqhatasinjja, ucanwa jupanacar atipjäna. Ucatwa jupajj säna: “Mä jach'a jawirjamwa Diosajj uñisirinacajj taypi thaqui jist'ararapitu” sasa. Ucatsti uca chekarojj Baal-perazim sasaw sutichapjjäna.\n12. Ucjjarusti filisteonacajj diosanacapwa apanucuwayapjjäna, Davidasti ucanacjja ninampiw phichhantayäna.\n13. Ucampis filisteonacajja wastatawa Refaim valle toke jutantapjjaraquiquïna.\n14. Ucatsti Davidajj wastatampiw Diosar jisct'äna, Diosasti ucjjarojj sänwa: “Jan nayräjjata maqhatamti, jan ucasti muyuntasa khepäjjata catuntam, bálsamo sat kokanacar purcäta ucqhajja.\n15. Cunapachatï kokanaca patäjjana jake sarnakerjama ist'äta ucqhajja nuwantätawa, ucasti sañ muni nayajj jumana nayrakatama sarascatajja filisteo ejercitoru jiwarayañataqui” sasa.\n16. Davidasti luränwa cunjämtï Diosajj jupar siscäna uqhamaru, ucatsti filisteo ejercitorojj atipjapjjänwa Gabaón ucqhata Gezer ucqhacama.\n17. Uqham luratapasti take orakpachanwa yatisïna, Tatituraquiwa uqham lurascaraquïna take marcanacan jupar ajjsarapjjañapataqui.\n1. Marcajjay, yatichäwinacajjar ist'am, arunacajj ist'añatac jinchum alcatanita:\n2. säwinac tokew arsü, nayra pachatpach imantatanac parlä.\n3. Cuntejj nanacajj ist'apcta, yatekapcta, cuntejj awquinacajj yatiyapquitu ucanacjja,\n4. janiw wawanacajjarojj imt'apcäti, jutir mita jakenacampiw Tatitur jach'añchapjjä, ch'amapampit muspharcañ luräwinacapampit yatiyapjjä.\n5. Diosaw Jacobotaquejj mä thac uñstayäna, Israel marcaruw camächit arunac churäna: jupaw nayra awquinacasarojj mayïna, wawanacapar yatichañataqui,\n6. jutir mita jakenacan uca leyinac yatipjjañapataqui, uca khepat yurir wawanacas uñt'apjjañapataqui, jupanacasti wawanacapar yatiyapjjañapataquiraqui;\n7. Diosar takpach chuymapamp iyawsapjjañapataqui, luräwinacap jan armapjjañapataqui, arsutanacap wakaychapjjañapataqui;\n8. nayra pachan jaquir awquinacapjam jan sarnakapjjañapataqui, kallasir t'ajjmar jan jakëpjjañapataqui, pächasir chuyman jan jakëpjjañapataqui, Diosat saraktir jan jakëpjjañapataquiraqui.\n9. Efraín ayllunquir arco apnaker jakenacajj, nuwasïw urunjja, kheparuw uñtjjapjjäna,\n10. janiw Diosamp arust'äwi luratanacap yäkapcänti, janiraquiw yatichäwinacaparus jaysañ munapcänti.\n11. Diosan luräwinacapat armasjjapjjäna, muspharcañ luräwinac uñjayatapat armt'jjapjjäna.\n20. Ist'am suma ewjja arunacaru, chekachäwi arunacsa catokasiraquim; uqhamatwa yatiñan jakëyätajja.\n21. Jakejj waljanacwa amti, ucampis Tatitun munañapaquiwa phokhasi.\n22. Uqhamatwa Moisesajj wali suma yatichatäna, cawqhacamatejj egipcionacajj yatipcäna ucacama. Moisesasti wali ch'amanïnwa arsüwipana, luräwipansa.\n23. “Cunapachatejj niya pusi tunca maranëjjän ucqhajja, marca masinacaparuw uñjiri sarañ munäna.\n24. Sarasinsti Moisesajj Egiptonquir mä jakeruw uñjäna, israelit masiparu jawk'jasquiri. Moisesasti jupat arjjatasisinjja uca Egipcioruw jiwayäna.\n25. Jupajj munänwa israelita jilanacapan amuyasipjjañapa Diosajj jupa toke jupanacar khespiyaspa uca. Ucampis jupanacajj janiw ucjja amuyasipcänti.\n26. Khepürusti Moisesajj pani israelit jakenacaruw nuwasir uñji. Ucatsti jupanacarojj sumancthapiyañ munäna ‘¡Jumanacajj jila puräpjjstajjaya! ¿Cunatrac jumanacpura nuwasipjjtasti?’ sasa.\n27. Ucatsti marca masipar nuwcän ucajja, Moisesarojj aqham sasaw nuct'i: ‘¿Jumanjja cuna lurañamas utji? ¿Qhitis jumarojj jilïrit, jan ucajj juesatsa nanacjjar uchtam?\n28. ¿Jumajj cunjämtejj masürojj mä egipcio jaker jiwayctajja uqhamaracti nayar jiwayañ munista?’ sasa.\n29. Uc ist'asinsti, Moisesajj jaltjjewa, ucatsti Madián sat chekaruw sarjje. Ucansti yakha marcanquir jakjamaw jacäna, pä wawaniraquïnwa.\n30. “Ucat pusi tunca mara pasatatsti, Sinaí sat kollu jac'a wasaranwa sarnakascäna. Ucansti mä angelaw juparojj uñsti, mä nina akasquir jisc'a kokana.\n31. Moisesajj uc uñjasinjja, musphatawa uñjasïna. Juc'amp sum uñjañataqui jac'achascasinsti, mä ar ist'i, aqham siri:\n32. ‘Nayajj Abraham, Isaac, Jacob awquinacaman Diosapätwa’ sasa. Ucapachasti Moisesajj ajjsarañatwa qhathatïna, janiraquiw juc'amp uñjañ muncänti.\n33. Tatitusti juparojj sänwa: ‘Wisqhum apsusim cayunacamata, tact'ctas uca orakejj kollanawa.\n34. Nayajj Egiptonquir wawanacajjan t'akhesitapwa uñjta. Ist'aractwa jupanacan jachatanacapsa. Ucatwa nayajj sarakanta jupanacar khespiyañataqui. Jichhajj jutam, nayaw jumarojj Egipto marcaru qhitäma’ sasa.\n35. “Egiptonquir israelitanacajj Moisesarojj jan yäkapcchïnsa: ‘¿Qhitis jumarojj jilïritsa juesatsa nanacjjaru uchtam?’ sapcchïnsa, Diosajj juparuw qhiti, mä jilïrita uqhamarac khespiyirita. Ucatwa Diosajj angelap qhitanïna, mä nina akquir jisc'a kokan jupar uñstasa.\n36. Uca Moisesapï jiwasanacan awquinacasarojj Egipto marcatjja apsunïnjja, milagronacampi uñacht'äwinacamp uca oraken lurasa, uqhamarac Mar Rojo sat kotansa. Wasaransti pusi tunc mararaquiw milagronacampi uñacht'äwinacamps luraraquïna.\n37. Uca quicpa Moisesaraquiw israelitanacarojj parläna: ‘Diosaw jumanacataquejj mä profeta sayt'ayarapipjjätam jumanac taypita, cunjämtï nayar qhitanquit uqhama. Juparuw ist'apjjäta.’\n38. Moisesasti wasaranjja uca israelita jakenacampiraquïnwa. Uqhamaraquiw jupajj Sinaí kollunsa Diosan angelapampejj parläna. Jiwasanacan awquinacasampïcasinjja, jupajj uca ángel tokew jacañ arunacjja catoke, jiwasanacar churañataqui.\n39. “Ucampis awquinacasajj janiw juparojj jaysañ munapcänti, jan ucasti jan ist'iriw tucupjjäna, ucatsipana Egiptor cutt'jjañac munjjapjjäna.\n40. Aaronarusti sapjjänwa: ‘Diosanac lurarapipjjeta, nanacan nayrakatajj sarapjjañapataqui. Egipto marcat apsunipquitu uca Moisesarojj: ¡Cunajj camachjjchi!’ sasa.\n41. Ucat jupanacajj mä dios lurapjje, vaca kallur uñtata. Uca diosar yupaychañataquisti sacrificio loktapjjäna. Uqham quicpa amparanacapampi mä dios lursusisinsti, cusisipjjaraquïnwa.\n42. Ucatpï Diosajj jupanacarojj jaytanucjjänjja, jupanacasti warawaranacaruquiw yupaychapjjäna, cunjämtï profetanacajj kellkapcäna uqhamarjama: ‘Israelit jakenaca, ¿pusi tunca mara wasaranccasinjja animalanac qharsusina sacrificionac loktapjjestati?\n43. Janiwa, ucatsipan jumanacajj Moloc sat diosan templopjjay apapjjstajja Renfán diosan warawarapsa, cawquïr diosanactejj jumanac quicpa lursusipcta yupaychañataqui ucanaca. Ucatpï jichhajj nayajj jupanacarojj marcapat apsusina, Babiloniat juc'amp qhurir ananucöjja’ sasa.


Jueces 17 - Holy Bible [Aymara Bible 1997] - (Jue 17)\nEfraín satan kollunacapansti mä jakew jacäna Micaía sat sutini.\nJupajj waranka patacani kollke cutt'ayjjepansti, taycapajj saraquïnwa: —Maldicionajj jumaru jan jutañapataquisti nayajj aca kollkjja Diosaruw loktjjäjja. Ucampejj lurayaraquïwa mä yakha diosa suma lurata, patatsti kollkempi jawiquipataraqui. Jichhasti uca kollkjja catuquimaya —sasa.\nUcampis Micaiajj taycaparojj kollke churjjäma sascaquïnwa. Taycapajja pä pataca kollke apakawayasin platero sat kollke luririn ucaruw apäna mä diosa suma lurañapataqui, patatsa kollkempi jawiquipata uqham lurayañataqui. Ucatsti lurayanisinjja Micaian utaparuw uchäna.\nMicaía sat chachana utapanjja mä chekawa utjäna culto lurañataqui. Ucatsti efod sat iswa lurasïna, uqhamarac familiapataquisa diosanaca luraraquïna. Ucatsti mayni yokaparuw sacerdoteta utt'ayäna.\nUca urunacansti Israel marcanjja janiw reyejj utjcänti, uca laycusti sapa maynisa munañapaqui lurasipjjäna.\nBelén marcanjja jayanquir mä waynaw utjäna Judá sat tributa. Jupasti Leví familiatänwa.\nAca waynajja Belén marcata mistuniwayasajja yakha cheka jacañataqui thakeriw saräna. Ucampisa Efraín satanquir kollunacnäma sarasinsti Micaía sat jaken utaparuw purïna.\nMicaía sat chachasti jisct'änwa: —¿Cawquitsa jutta, jumajja? —sasa. Waynajj saraquïnwa: —Nayajj Belén marcata jutta, nayasti levitätwa, ucampis thakhasctwa cawqhansa jaquirista uca —sasa.\nMicaiasti saraquïnwa: —Acar kheparascam, nayan sacerdotejjäñamataqui, uqhamarac nayan awquejjäcasmas uqhama. Nayasti pagämawa maranjja tunca kollke, uqhamaraqui churaraquïmawa isinaca, mank'añsa —sasa.\nUcatsti uca levitajj iyawsänwa Micaiampi jacañataqui, uqhamarac mayni wawapata tucuñataqui.\nMicaiasti sacerdotepwa tucuyäna, ucampis jupajj ucan jaquiriw kheparjjäna.\nUcatsti Micaiajj saraquïnwa: “Jichhacuchawa Diosajj bendicitani, mä levita sacerdotenïtwa” sasa.


Machaq qhathuchañ utax akhamäniwa (Jamuqa: BTV)\nAltu Patan mä machaq qhathuchañ uta utachañatakiw amtawiyapxi, Álvaro García Linera Sullka Irpirix ukankawiyiwa. Utachañatakix amuyt’añ tukuyawayxapxiwa, 70 waranq waranq bolivianow munasirakini.\n21.786 m2 uraqxaruw utachasini. Pä altus utanïniwa, manq’añ chiqaw utjani, utankirinakar irptañ utanakas utjarakiniwa, 5000 m2 ukjaw k’añaskunakan sayapxañapampitak yaqhanakampitakix utji.\n“Wali sum qullqicht’ir jach’a markatak wali suma qhathuchañ utaw utjani, wali irnaqt’ir ch’ama ch’am tukur markataki. Altu Patan jakasirinakax ukhamäpxiwa. Utjañapapinïnwa” sasaw tata García Linerax sawiyi.\nAltu Patan alcaldíanx janiw irnaqañ munapkiti, janirakiw Chukiyawu gobernacionansa, ukatw marka irpirinakamp markachirinakan p’iqichirinakapampix akham utachañatak amtawiyapxtha, ukatw Chukiyawu departamento kamachirinakax mä kamach mä uraq markan askipatak churañ iyaw sawiyapxi sasaw tata García Linerax arsuwiyi.\n“Jichhüruw utachañatakix qullqi churañax amtata (70 waranq waranq boliviano), uka qullqx Marka Irnaqäwinak Uñjir Kamanaw UPREr (Unidad de Proyectos Especiales) churani” sasaw jupa tata irpirix arsuwiyi./RAR


Éxodo 13 QA97 - Tatitusti Moisesarojj parlänwa aqham - Bible Search\nJilïr tayna wawanaca loktapjjatapa\n1Tatitusti Moisesarojj parlänwa aqham sasa:\n2“Take jilïr wawanacjja nayaruw loktapjjetäta, israelitanacan take jilïr wawanacapajja nayanquiwa, uqhamarac uywanacan nayrïr kallunacapasa” sasa.\n3Ucatsti Moisesajj israelitanacarojj sänwa: “Aca urutjja amtasipjjapunïtawa, aca uruwa Tatitojj ch'amapampi Egiptota apsunipjjtam, cawqhantejj t'akhesipcäyäta ucatjja. Uca laycusti janipuniwa levaduran t'ant'a mank'apjjätati. 4Jumanacajj mistunipcta uca urusti Abib phajjsinquiwa. 5Cunapachatejj Tatitojj puriyapcätam cananeonacana, hititanacana, amorreonacana, heveonacana, jebuseonacan orakenacaparu; cawquïr oraktejj awquinacamaru churañataqui arscäna, cawqhantejj leches misq'is umjam jalasqui uca orakeru purisajja aca phajjsina fiesta lurañjja amtasipjjapunïtawa. 6Pakallko uruwa jan levaduran t'ant'jja mank'apjjäta, ucampis pakallko uru purinjjepanjja Tatituru jach'añchasinwa fiesta lurapjjäta. 7Pakallko uruwa jan levaduran t'ant'jja mank'apjjäta, ucampis janiw cuna levaduras utjañapäquiti take orakpachana, ni levaduran t'ant'asa utjañapäquiti. 8Uca urusti wawanacamarojj sapjjätawa: ‘Acasti lurasiwa cunapachatejj Tatitojj jiwasaru Egiptota apsunquistu uc amtasiñasataqui’ sasa. 9‘Jumanacasti amparanacamaru, uqhamarac para patanacamaruw mä unancha apapjjäta, ucawa amtayapjjätam Tatitun camachipat parlapjjañamataqui, jupawa jach'a ch'amapampi Egipto marcatjja apsunipjjtamjja. 10Uca laycuwa jumanacajj aca fiesta sapa mara lurapjjäta.’\n11“Cunapachatejj Tatitojj cananeonacan orakepar puriyasina uca orake jumar churcätam cunjämtejj awquinacamar arscäna uqhamarjama ucqhasti, 12loktjjapjjätawa take jilïr yokall wawanacama, uqhamarac uywanacan nayrïr orko kallunacapsa, take ucanacajja Tatitunquiwa uca laycu. 13Ucampis asnona nayrïr kallupa lantsti mä orko ovej kallu churapjjäta, jan mä oveja churapcäta ucajja uca asno kalljja cuncat k'ewinucjjäta. Uqhamarac sapa mayni jilïr wawanacam lantjja mä ofrenda churapjjaraquïta uqhamat khespiyañataqui. 14Ucampisa khepärmanthitejj wawanacamajj jisct'apjjätam: ‘¿Cunatsa aqham lurapjjta?’ sasa, ucqhajja sapjjätawa: ‘Tatituw ch'amapampi Egipto marcana t'akhesis jacañatjja apsunipjjetu. 15Faraonajja chuymapa kalarayascäna jan jiwasar antutaña munatapatsti Tatitojj egipcionacana jilïr tayna wawanacapwa jiwarayäna, uqhamarac uywanacapan nayrïr kallunacapsa. Ucatwa jiwasanacajj animalanacasana nayrïr orko kallunacapjja Tatiturojj loktjjtan, uqhamarac jilïr tayna wawanacas spiyañataquejja mä ofrenda loktaractanjja. 16Ucampis aqhama lurañajja amparanacamaru, uqhamarac para patanacamaruw mä unancha apapjjäta, ucatsti aca fiesta lurapcäta ucqhajja amtayapjjätamwa Tatitojj ch'amapampi Egipto marcat jumanacaru apsunitapa.’ ”\nKenayampi, ninampiw israelitanacar irpi\n17Cunapachatejj faraonajj israelitanacar sarjjer antutjjäna ucqhasti, Diosajj janiw filisteonacan marcaparu sarqui uca thaquinjam irpcänti, uca thaquisti chekaquiw saräna. Jupasti amuyänwa israelitanacajja janiw nuwasiñ munapcaspati, cuna ratotejj nuwasiñajj utjcaspa ucqhajja, jan ucasti Egiptoruquiw cutt'aniñ munjjapjjaspa uca. 18Ucatwa wasaranjama muytayäna Mar Rojo sat kotaru sarqui uca thaquinjama.\nIsraelitanacajj Egiptotjja wali armantataw mistsuwayapjjäna. 19Moisesasti sarjjasinjja apawayjjaraquïnwa Josean ch'aqhanacapjja. Joseasti jaccasinjja israelitanacarojj juramento lurayäna uqhama lurapjjañapataquejja, sänwa: “Diosaw jumanacarojj yanapapjjätam, ucampis nayan ch'aqhanacajj-jja acatjja apawayjjapjjätawa” sasa.\n20Israelitanacajj Sucot sat chekat mistuwayasinsti Etam sat chekaruw puripjjäna, ucqhatwa wasarajj kalltawayjje. 21Tatitusti jupanacan nayrakatapwa saräna, urojja mä kenayanjamaw saräna thaqui uñacht'ayañataqui, arumasti mä ninaraquiw khant'äna. Uqhamatwa jupanacajj sarapjjäna uruy aruma. 22Uca kenayasti janiw chhaktcänti jan ucasti jupanacan nayrakatapwa saräna urojja, uqhamarac ninajja arumaraquiw jupanacampi sararaquïna.